title: 2014/599/ΕΕ: Απόφαση του Ευρωπαϊκού Κοινοβουλίου, της 3ης Απριλίου 2014 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Σιδηροδρόμων για το οικονομικό έτος 2012

text:
               5.9.2014

               EL

               Επίσημη Εφημερίδα της Ευρωπαϊκής Ένωσης

               L 266/257

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 3ης Απριλίου 2014
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Σιδηροδρόμων για το οικονομικό έτος 2012
   (2014/599/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2012,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού Σιδηροδρόμων για το οικονομικό έτος 2012, που συνοδεύεται από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 18ης Φεβρουαρίου 2014 (05849/2014 – C7-0054/2014),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και συγκεκριμένα το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και συγκεκριμένα το άρθρο 208,

               —

               έχοντας υπόψη τον κανονισμό (ΕΚ) αριθ. 881/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με τη σύσταση Ευρωπαϊκού Οργανισμού Σιδηροδρόμων (4), και συγκεκριμένα το άρθρο 39,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη τον κατ’ εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και συγκεκριμένα το άρθρο 108,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Μεταφορών και Τουρισμού (A7-0209/2014),

               1.

               χορηγεί απαλλαγή στον εκτελεστικό διευθυντή του Ευρωπαϊκού Οργανισμού Σιδηροδρόμων όσον αφορά την εκτέλεση του προϋπολογισμού του Οργανισμού για το οικονομικό έτος 2012·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στον εκτελεστικό διευθυντή του Ευρωπαϊκού Οργανισμού Σιδηροδρόμων, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 365 της 13.12.2013, σ. 184.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 164 της 30.4.2004, σ. 1.

      (5)  ΕΕ L 357 της 31.12.2002, σ. 72.

      (6)  ΕΕ L 328 της 7.12.2013, σ. 42.


title: Απόφαση του Συμβουλίου, της 6ης Δεκεμβρίου 2012 , για τον καθορισμό της θέσης του Συμβουλίου όσον αφορά το σχέδιο προϋπολογισμού της Ευρωπαϊκής Ένωσης για το οικονομικό έτος 2013

text:
               8.12.2012

               EL

               Επίσημη Εφημερίδα της Ευρωπαϊκής Ένωσης

               C 378/4

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 6ης Δεκεμβρίου 2012
   για τον καθορισμό της θέσης του Συμβουλίου όσον αφορά το σχέδιο προϋπολογισμού της Ευρωπαϊκής Ένωσης για το οικονομικό έτος 2013
   2012/C 378/05
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 314 παράγραφος 3, σε συνδυασμό με τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας και ιδίως το άρθρο 106α,
   Εκτιμώντας τα εξής:

               (1)

               Στις 23 Νοεμβρίου 2012, η Επιτροπή υπέβαλε πρόταση που περιλάμβανε το νέο σχέδιο προϋπολογισμού για το οικονομικό έτος 2013 (1).

               (2)

               Το Συμβούλιο εξέτασε την πρόταση της Επιτροπής ενόψει του καθορισμού θέσης που να είναι σύμφωνη, από την πλευρά των εσόδων, με την απόφαση 2007/436/ΕΚ, Ευρατόμ του Συμβουλίου, της 7ης Ιουνίου 2007, για το σύστημα των ιδίων πόρων των Ευρωπαϊκών Κοινοτήτων (2) και, από την πλευρά των δαπανών, με το μέρος Ι της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (3), η οποία, ελλείψει πολυετούς δημοσιονομικού πλαισίου κατά το άρθρο 312 της Συνθήκης για τη λειτουργία της Ευρωπαϊκής Ένωσης, αποτελεί την πράξη περί δημοσιονομικής πειθαρχίας που εφαρμόζεται επί του παρόντος.

               (3)

               Δεδομένης της ανάγκης να καθορισθεί το συντομότερο δυνατόν η θέση του Συμβουλίου σχετικά με τη νέα πρόταση σχεδίου προϋπολογισμού, ώστε να εγκριθεί οριστικά προϋπολογισμός πριν από την έναρξη του οικονομικού έτους 2013 και να διασφαλισθεί με τον τρόπο αυτό η αδιάλειπτη συνέχεια της δράσης της Ένωσης, κρίνεται δικαιολογημένο να επισπευσθεί, σύμφωνα με τις διατάξεις του άρθρου 3 παράγραφος 3 του εσωτερικού κανονισμού του Συμβουλίου, η προθεσμία των οκτώ εβδομάδων για την ενημέρωση των εθνικών κοινοβουλίων καθώς και η δεκαήμερη προθεσμία για την εγγραφή του σχετικού σημείου στην προσωρινή ημερήσια διάταξη του Συμβουλίου, που προβλέπεται στο άρθρο 4 του πρωτοκόλλου αριθ. 1.

         ΑΠΟΦΑΣΙΖΕΙ:
   Άρθρο μόνο
   Η θέση του Συμβουλίου όσον αφορά το νέο σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2013 καθορίσθηκε από το Συμβούλιο στις 6 Δεκεμβρίου 2012.
   Το πλήρες κείμενο είναι διαθέσιμο για ανάγνωση ή καταφόρτωση στον ιστότοπο του Συμβουλίου στη διεύθυνση: http://www.consilium.europa.eu/

      Βρυξέλλες, 6 Δεκεμβρίου 2012.

            Για το Συμβούλιο

            Ο Πρόεδρος

         Λ. ΛΟΥΚΑ

      (1)  COM(2012) 716 final.

      (2)  ΕΕ L 163 της 23.6.2007, σ. 17.

      (3)  ΕΕ L 347 της 24.12.2009, σ. 26.


Σημαντική ανακοίνωση νομικού περιεχομένου

|

31987Y1022(01)

Απόφαση αριθ. 133 της 2ας Ιουλίου 1987 για την εφαρμογή των άρθρων 17 παράγραφος 7 και 60 παράγραφος 6 του κανονισμού (ΕΟΚ) αριθ. 574/72 του Συμβουλίου

Επίσημη Εφημερίδα αριθ. C 284 της 22/10/1987 σ. 0003 - 0003

		Απόφαση αριθ. 133της 2ας Ιουλίου 1987για την εφαρμογή των άρθρων 17 παράγραφος 7 και 60 παράγραφος 6 του κανονισμού (ΕΟΚ) αριθ. 574/72 του Συμβουλίου(87/C 284/03)Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΙΣΗ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου της 14ης Ιουνίου 1971 σύμφωνα με το οποίο είναι επιφορτισμένη να χειρίζεται όλα τα διοικητικά θέματα ή θέματα ερμηνείας που δημιουργούνται από τις διατάξεις των κανονισμών (ΕΟΚ) αριθ. 1408/71 και μεταγενεστέρων,τα άρθρα 19 και 52 του κανονισμού (ΕΟΚ) αριθ. 1408/71 του Συμβουλίου,τα άρθρα 17 παράγραφος 7 και 60 παράγραφος 6 του κανονισμού (ΕΟΚ) αριθ. 574/72 του Συμβουλίου,την απόφαση αριθ. 116 της 15 Δεκεμβρίου 1982,Εκτιμώντας:ότι τα άρθρα 17 παράγραφος 7 και 60 πράγραφος 6, του κανονισμού αριθ. 574/72 του Συμβουλίου προβλέπουν ότι το αρμόδιο ίδρυμα έχει στη διάθεσή του μια προθεσμία 15 ημερών, που υπολογίζεται από την αποστολή της γνώμης από το ίδρυμα του τόπου κατοικίας, για να κοινοποιήσει, ανάλογα με την περίπτωση, την αιτιολογημένη αντίθεσή του στο ίδρυμα αυτό· ότι οι διατάξεις αυτές εφαρμόζονται επίσης και στο ίδρυμα του τόπου διαμονής·ότι η διαβίβαση μέσω ταχυδρομείου δεν επιτρέπει πάντα στο αρμόδιο ίδρυμα να εξετάσει το φάκελο και να κοινοποιήσει, ενδεχομένως, την αιτιολογημένη αντίθεσή του μέσα στην προθεσμία που ορίζεται στα άρθρα 17 παράγραφος 7 και 60 παράγραφος 6, του κανονισμού εφαρμογής·ότι πρέπει, συνεπώς, να χρησιμοποιούνται ταχύτερα μέσα διαβίβασης,ΑΠΟΦΑΣΙΖΕΙ:1. Το ίδρυμα του τόπου κατοικίας το οποίο αποφασίζει για τη χορήγηση των παροχών σε είδος, κατ' εφαρμογή του άρθρου 17 παράγραφος 7 ή του άρθρου 60 πράγραφος 6 του κανονισμού εφαρμογής, ενημερώνει το αρμόδιο ίδρυμα για την απόφασή του με το ταχύτερο μέσο [Telecopieur (Telefax), τέλεξ, τηλεγράφημα, επιστολή με την ένδειξη επείγον, τηλέφωνο, κλπ.], αναπαράγοντας, ανάλογα με το μέσο επικοινωνίας που έχει χρησιμοποιηθεί, είτε το έντυπο Ε 114, είτε τους κατάλληλους τίτλους του μέρους Α του εντύπου αυτού.2. Οι διατάξεις της παραγράφου 1 εφαρμόζονται τηρουμένων των αναλογιών, στο ίδρυμα του τόπου διαμονής.3. Η παρούσα απόφαση θα δημοσιευθεί στην Επίσημη Εφημερίδα των Ευρωπαϊκών Κοινοτήτων. Αρχίζει να ισχύει από την πρώτη μέρα του μήνα που ακολουθεί τη δημοσίευσή της.Ο πρόεδρος της Διοικητικής ΕπιτροπήςA. Trier--------------------------------------------------


Avis juridique important

|

31996D0696

96/696/ΕΚ, Ευρατόμ: Απόφαση του Συμβουλίου της 5ης Δεκεμβρίου 1996 για το διορισμό μέλους της Οικονομικής και Κοινωνικής Επιτροπής

Επίσημη Εφημερίδα αριθ. L 321 της 12/12/1996 σ. 0022 - 0022

ΑΠΟΦΑΣΗ ΤΟΥ ΣΥΜΒΟΥΛΙΟΥ της 5ης Δεκεμβρίου 1996 για το διορισμό μέλους της Οικονομικής και Κοινωνικής Επιτροπής (96/696/Ευρατόμ, ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 195,τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 167,την απόφαση 94/660/ΕΚ, Ευρατόμ του Συμβουλίου, της 26ης Σεπτεμβρίου 1994, σχετικά με το διορισμό των μελών της Οικονομικής και Κοινωνικής Επιτροπής για την περίοδο από τις 21 Σεπτεμβρίου 1994 έως τις 20 Σεπτεμβρίου 1998 (1),Επειδή, με την παραίτηση του κ. Johann Farnleitner, που γνωστοποιήθηκε στο Συμβούλιο στις 16 Ιουλίου 1996, έχει κενωθεί μία θέση μέλους της επιτροπής αυτής,Έχοντας υπόψη τις υποψηφιότητες που υποβλήθηκαν από την κυβέρνηση της Αυστρίας στις 8 Οκτωβρίου 1996,Αφού έλαβε τη γνώμη της Επιτροπής των Ευρωπαϊκών Κοινοτήτων,ΑΠΟΦΑΣΙΖΕΙ:Άρθρο μόνο Ο κ. Leopold Maurer διορίζεται μέλος της Οικονομικής και Κοινωνικής Επιτροπής, σε αντικατάσταση του κ. Johann Farnleitner και για το υπόλοιπο της θητείας του, δηλαδή έως τις 20 Σεπτεμβρίου 1998.Βρυξέλλες, 5 Δεκεμβρίου 1996.Για το ΣυμβούλιοΟ ΠρόεδροςP. RABBITTE(1) ΕΕ αριθ. L 257 της 5. 10. 1994, σ. 20.


Avis juridique important

|

32003D0719

2003/719/ΕΚ: Απόφαση του Συμβουλίου, της 2ας Οκτωβρίου 2003, για το διορισμό τριών τακτικών μελών των Κάτω Χωρών και τριών αναπληρωματικών μελών των Κάτω Χωρών της Επιτροπής των Περιφερειών

Επίσημη Εφημερίδα αριθ. L 260 της 11/10/2003 σ. 0019 - 0019

Απόφαση του Συμβουλίουτης 2ας Οκτωβρίου 2003για το διορισμό τριών τακτικών μελών των Κάτω Χωρών και τριών αναπληρωματικών μελών των Κάτω Χωρών της Επιτροπής των Περιφερειών(2003/719/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,την πρόταση της ολλανδικής κυβέρνησης,Εκτιμώντας τα ακόλουθα:(1) Την απόφαση 2002/60/ΕΚ του Συμβουλίου(1) για το διορισμό των τακτικών και αναπληρωματικών μελών της Επιτροπής των Περιφερειών.(2) Μετά τη λήξη της θητείας της κας C.W. JACOBS, του κ. G. VAN KLAVEREN και του κ. J.H.J. VERBURG, κενώθηκαν τρεις θέσεις τακτικών μελών της Επιτροπής των Περιφερειών, καθώς και ότι, μετά τη λήξη της θητείας του κ. J. BOERTJENS, της κας M.N. KALLEN-MORREN και του κ. L.J.J. VAN NISTELROOIJ κενώθηκαν τρεις θέσεις αναπληρωματικών μελών, όπως γνωστοποιήθηκε στο Συμβούλιο στις 10 Σεπτεμβρίου 2003,ΑΠΟΦΑΣΙΖΕΙ:Άρθρο 1α) Διορίζονται ως κύρια μέλη της Επιτροπής των Περιφερειών, για το υπόλοιπο της θητείας των αντικαθιστώμενων μελών, δηλαδή έως τις 25 Ιανουαρίου 2006:1. ο κ. G.J. JANSEN, επαρχιακός επίτροπος της επαρχίας Overijssel, σε αντικατάσταση της κας C.W. JACOBS·2. ο κ. P.A. BIJMAN, βουλευτής της επαρχίας Fryslân, σε αντικατάσταση του κ. G. VAN KLAVEREN·3. ο κ. J.P.J. LOKKER, βουλευτής της επαρχίας Utrecht, σε αντικατάσταση του κ. J.H.J. VERBURG.β) Διορίζονται ως αναπληρωματικά μέλη της Επιτροπής των Περιφερειών για το υπόλοιπο της θητείας των αντικαθιστώμενων μελών, δηλαδή έως τις 25 Ιανουαρίου 2006:1. ο κ. H. BLEKER, βουλευτής της επαρχίας Groningen, σε αντικατάσταση του κ. J. BOERTJENS·2. ο κ. M.J.A. EURLINGS, βουλευτής της επαρχίας Limburg, σε αντικατάσταση της κας M.N. KALLEN-MORREN·3. ο κ. Ο. HOES, βουλευτής της επαρχίας Noord-Brabant, σε αντικατάσταση του κ. L.J.J. VAN NISTELROOIJ.Βρυξέλλες, 2 Οκτωβρίου 2003.Για το ΣυμβούλιοΟ ΠρόεδροςG. Pisanu(1) ΕΕ L 24 της 26.1.2002, σ. 38.


title: 87/503/ΕΟΚ: Απόφαση του Συμβουλίου της 14ης Σεπτεμβρίου 1987 για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και της Δημοκρατίας της Αϊτής σχετικά με το εμπόριο των υφαντουργικών προϊόντων

text:
15 . 10 . 87                         Επίσημη Εφημερίδα των Ευρωπαϊκων Κοινοτήτων                               Αριθ . L 292/49
                                            ΑΠΟΦΑΣΗ ΤΟΥ ΣΥΜΒΟΥΛΙΟΥ
                                                της 14ης Σεπτεμβρίου 1987
                για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Οικονο
                μικής Κοινότητας και της Δημοκρατίας της Αϊτής σχετικά με το εμπόριο των υφαντουργικών
                                                        προϊόντων
                                                      (87 / 503 /EOK)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,                           τίας της Αϊτής σχετικά με το εμπόριο των υφαντουργικών
                                                                  προϊόντων εγκρίνεται εξ ονόματος της Κοινότητας.
Εχοντας υπόψη :
τη συνθήκη για την ίδρυση της Ευρωπαϊκής Οικονομικής              2.    Το κείμενο της συμφωνίας επισυνάπτεται στην παρούσα
                                                                  απόφαση .
Κοινότητας, και ιδίως το άρθρο 113 ,
την πρόταση της Επιτροπής ,
Εκτιμώντας ότι είναι σκόπιμο να εγκριθεί η συμφωνία υπό                                    Άρθρο 2
μορφή ανταλλαγής επιστολών μεταξύ της Ευρωπαϊκής Οικο
νομικής Κοινότητας και της Δημοκρατίας της Αϊτής σχετικά          Ο πρόεδρος του Συμβουλίου εξουσιοδοτείται να ορίσει το
με τε εμπόριο των υφαντουργικών προϊόντων, που μονογρα           πρόσωπο το οποίο είναι αρμόδιο να υπογράψει τη συμφωνία
φήθηκε στις Βρυξέλλες στις 6 Αυγούστου 1986 και εφαρμόζε         που αναφέρεται στο άρθρο 1 δεσμεύοντας την Κοινότητα .
ται προσωρινά , δυνάμει της απόφασης του Συμβουλίου της
11ης Δεκεμβρίου 1986, από 1ης Ιανουαρίου 1987 ,
ΑΠΟΦΑΣΙΖΕΙ :                                                      Βρυξέλλες, 14 Σεπτεμβρίου 1987 .
                         Άρθρο 1                                                                        Για το Συμβούλιο
1.     Η συμφωνία υπό μορφή ανταλλαγής επιστολών μεταξύ                                                    O Πρόεδρος
της Ευρωπαϊκής Οικονομικής Κοινότητας και της Δημοκρα                                                U. ELLEMANN-JENSEN


title: Απόφαση (ΕΕ) 2016/2143 του Συμβουλίου, της 1ης Δεκεμβρίου 2016, για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής εμπορίου και ανάπτυξης CARIFORUM-ΕΕ της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά τη συγκρότηση ειδικής επιτροπής για τη γεωργία και την αλιεία

text:
               7.12.2016

               EL

               Επίσημη Εφημερίδα της Ευρωπαϊκής Ένωσης

               L 332/18

         ΑΠΌΦΑΣΗ (ΕΕ) 2016/2143 ΤΟΥ ΣΥΜΒΟΥΛΊΟΥ
   της 1ης Δεκεμβρίου 2016
   για τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της επιτροπής εμπορίου και ανάπτυξης CARIFORUM-ΕΕ της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά τη συγκρότηση ειδικής επιτροπής για τη γεωργία και την αλιεία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου («η συμφωνία») (1), υπογράφηκε στις 15 Οκτωβρίου 2008 και εφαρμόζεται προσωρινά από τις 29 Δεκεμβρίου 2008.

               (2)

               Σύμφωνα με το άρθρο 230 παράγραφος 4 της συμφωνίας, η επιτροπή εμπορίου και ανάπτυξης CARIFORUM-ΕΕ μπορεί να συγκροτεί και να εποπτεύει ειδικές επιτροπές για την εξέταση θεμάτων της αρμοδιότητάς της.

               (3)

               Για την επίτευξη των στόχων που προβλέπονται στο άρθρο 37 της συμφωνίας, θα πρέπει να συγκροτηθεί ειδική επιτροπή γεωργίας και αλιείας η οποία θα εξετάζει αποτελεσματικότερα θέματα που εμπίπτουν στους τομείς της γεωργίας και της αλιείας, όπως συμφωνήθηκε σε προηγούμενες συνεδριάσεις της επιτροπής εμπορίου και ανάπτυξης CARIFORUM-ΕΕ.

               (4)

               Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της επιτροπής εμπορίου και ανάπτυξης CARIFORUM-ΕΕ όσον αφορά τη σύσταση ειδικής επιτροπής για τη γεωργία και την αλιεία.

               (5)

               Η θέση της Ένωσης στην επιτροπή εμπορίου και ανάπτυξης CARIFORUM-ΕΕ θα πρέπει, επομένως, να βασίζεται στο συνημμένο σχέδιο απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να ληφθεί εξ ονόματος της Ένωσης στο πλαίσιο της επιτροπής εμπορίου και ανάπτυξης CARIFORUM-ΕΕ της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά τη σύσταση ειδικής επιτροπής για τη γεωργία και την αλιεία βασίζεται στο σχέδιο απόφασης της επιτροπής εμπορίου και ανάπτυξης CARIFORUM-ΕΕ που επισυνάπτεται στην παρούσα απόφαση.
   Οι εκπρόσωποι της Ένωσης στην επιτροπή εμπορίου και ανάπτυξης CARIFORUM-ΕΕ μπορούν να συμφωνήσουν τεχνικές αλλαγές στα σχέδια αποφάσεων χωρίς περαιτέρω απόφαση του Συμβουλίου.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 1η Δεκεμβρίου 2016.

            Για το Συμβούλιο

            Ο Πρόεδρος

         A. ÉRSEK

      (1)  ΕΕ L 289 της 30.10.2008, σ. 3.

      ΣΧΕΔΙΟ
      ΑΠΟΦΑΣΗ αριθ. …/2016 ΤΗΣ ΕΠΙΤΡΟΠΗΣ ΕΜΠΟΡΙΟΥ ΚΑΙ ΑΝΑΠΤΥΞΗΣ CARIFORUM-ΕΕ
      της …
      που συστάθηκε με τη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά τη συγκρότηση ειδικής επιτροπής για τη γεωργία και την αλιεία
      Η ΕΠΙΤΡΟΠΗ ΕΜΠΟΡΙΟΥ ΚΑΙ ΑΝΑΠΤΥΞΗΣ CARIFORUM-ΕΕ,
      Έχοντας υπόψη τη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, και ιδίως το άρθρο 230 παράγραφος 4 στοιχείο α) της συμφωνίας,
      Έχοντας υπόψη τον εσωτερικό κανονισμό της επιτροπής εμπορίου και ανάπτυξης CARIFORUM-ΕΕ, που ιδρύθηκε από το κοινό συμβούλιο CARIFORUM-ΕΕ στις 17 Μαΐου 2010 με την απόφαση αριθ. 1/2010, και ιδίως το άρθρο 11 του εσωτερικού κανονισμού,
      Εκτιμώντας ότι είναι σκόπιμο να συγκροτηθεί ειδική επιτροπή για τη γεωργία και την αλιεία προκειμένου να επιτευχθούν οι στόχοι των διατάξεων γεωργίας και αλιείας της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου («η συμφωνία»),
      ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      1.   Συγκροτείται ειδική επιτροπή CARIFORUM-ΕΕ για τη γεωργία και την αλιεία, με σκοπό να ασκεί τα καθήκοντα που ορίζονται στο άρθρο 2.
      2.   Η ειδική επιτροπή CARIFORUM-ΕΕ για τη γεωργία και την αλιεία αποτελεί επίσης φόρουμ στο οποίο τα μέρη ανταλλάσσουν εμπειρίες, πληροφορίες και βέλτιστες πρακτικές και προβαίνουν σε διαβουλεύσεις σχετικά με όλα τα ζητήματα που συνδέονται με τους στόχους που καθορίζονται στο μέρος II τίτλος I κεφάλαιο 5 της συμφωνίας και σχετικά με το εμπόριο μεταξύ των μερών.
      Άρθρο 2
      Η ειδική επιτροπή για τη γεωργία και την αλιεία:

                  α)

                  εξετάζει, γενικά, όλες τις πτυχές του κεφαλαίου 5 - γεωργία και αλιεία - μέρος II τίτλος I της συμφωνίας·

                  β)

                  εξετάζει, γενικά, όλες τις άλλες πτυχές της συμφωνίας που αφορούν τη γεωργία και την αλιεία, περιλαμβανομένων των ακόλουθων τομέων του μέρους II τίτλος I - εμπόριο αγαθών:

                              i)

                              κεφάλαιο 1 - όλα τα θέματα που σχετίζονται με το εμπόριο γεωργικών και αλιευτικών προϊόντων, συμπεριλαμβανομένων των δασμών·

                              ii)

                              κεφάλαιο 3 - άρθρο 28 - επιδοτήσεις εξαγωγών γεωργικών προϊόντων·

                              iii)

                              κεφάλαιο 6 - τεχνικά εμπόδια στο εμπόριο, όσον αφορά τα γεωργικά και αλιευτικά προϊόντα· και

                              iv)

                              κεφάλαιο 7 - υγειονομικά και φυτοϋγειονομικά μέτρα, όσον αφορά τα γεωργικά και αλιευτικά προϊόντα·

                  γ)

                  εξετάζει, γενικά, όλες τις πτυχές του τίτλου IV, κεφάλαιο 2 - καινοτομία και διανοητική ιδιοκτησία, σε ό,τι αφορά τα προϊόντα γεωργίας και αλιείας, συμπεριλαμβανομένων του άρθρου 145 - γεωγραφικές ενδείξεις και του άρθρου 149 - φυτικές ποικιλίες·

                  δ)

                  προβαίνει σε διάλογο για θέματα σχετικά με τη γεωργία και την αλιεία, μεταξύ άλλων, στους ακόλουθους τομείς:

                              i)

                              γεωργική παραγωγή, κατανάλωση και εμπόριο και αντίστοιχες εξελίξεις της αγοράς για τα γεωργικά και αλιευτικά προϊόντα·

                              ii)

                              προώθηση των επενδύσεων και της μεταφοράς γνώσης στους τομείς γεωργίας, τροφίμων και αλιείας του CARIFORUM, συμπεριλαμβανομένων των δραστηριοτήτων μικρής κλίμακας·

                              iii)

                              πολιτική, νομοθετικές και κανονιστικές ρυθμίσεις στον τομέα της γεωργίας, της ανάπτυξης της υπαίθρου και της αλιείας·

                              iv)

                              αλλαγές πολιτικής και θεσμικές αλλαγές που απαιτούνται για την υποστήριξη της αναμόρφωσης των τομέων της γεωργίας και της αλιείας, καθώς και χάραξη και εφαρμογή περιφερειακών πολιτικών για τη γεωργία, τα τρόφιμα, την αγροτική ανάπτυξη και την αλιεία στο πλαίσιο της επιδίωξης της περιφερειακής ολοκλήρωσης·

                              v)

                              νέες τεχνολογίες, έρευνα και καινοτομία, καθώς και πολιτικές και μέτρα που συνδέονται με την ποιότητα· και

                              vi)

                              εξελίξεις της εμπορικής πολιτικής που αφορούν εμπορεύματα και παραδοσιακά γεωργικά προϊόντα, στα οποία συγκαταλέγονται οι μπανάνες, το ρούμι, το ρύζι και η ζάχαρη·

                  ε)

                  επικουρεί την επιτροπή εμπορίου και ανάπτυξης CARIFORUM-ΕΕ κατά την άσκηση των ακόλουθων καθηκόντων:

                              i)

                              εποπτεία και αρμοδιότητα για την ενσωμάτωση και την ορθή εφαρμογή των διατάξεων γεωργίας και αλιείας της συμφωνίας και ανάλυση και διατύπωση συστάσεων σχετικά με τις προτεραιότητες συνεργασίας από αυτή την άποψη·

                              ii)

                              εποπτεία κάθε μελλοντικής τροποποίησης των διατάξεων γεωργίας και αλιείας της συμφωνίας και αξιολόγηση της εφαρμογής αυτών·

                              iii)

                              λήψη μέτρων για την αποφυγή και τη διευθέτηση διαφορών που ενδέχεται να προκύψουν σχετικά με την ερμηνεία ή την εφαρμογή των διατάξεων γεωργίας και αλιείας της συμφωνίας, σύμφωνα με τις διατάξεις του μέρους III·

                              iv)

                              ανάλυση και λήψη μέτρων που μπορούν να διευκολύνουν τις εμπορικές συναλλαγές, τις επενδύσεις και τις επιχειρηματικές ευκαιρίες στους τομείς της γεωργίας και της αλιείας μεταξύ των μερών· και

                              v)

                              συζήτηση θεμάτων που αφορούν τις διατάξεις γεωργίας και αλιείας της συμφωνίας και κάθε θέμα που ενδέχεται να επηρεάσει την επίτευξη των στόχων της·

                  στ)

                  απευθύνει συστάσεις στην επιτροπή εμπορίου και ανάπτυξης CARIFORUM-ΕΕ με σκοπό την ενίσχυση της ενσωμάτωσης και της εφαρμογής των διατάξεων γεωργίας και αλιείας της συμφωνίας.

            Άρθρο 3
      Η ειδική επιτροπή για τη γεωργία και την αλιεία αποτελείται από εκπροσώπους της Επιτροπής, αφενός, και από εκπροσώπους της Διεύθυνσης του CARIFORUM και των υπογραφόντων κρατών CARIFORUM, αφετέρου.
      Άρθρο 4
      Η παρούσα απόφαση αρχίζει να ισχύει στις …

         Έγινε στ …,

               Για την επιτροπή εμπορίου

               και ανάπτυξης CARIFORUM-ΕΕ


Avis juridique important

|

31997D0872

97/872/ΕΚ: Απόφαση του Συμβουλίου της 16ης Δεκεμβρίου 1997 σχετικά με ένα κοινοτικό πρόγραμμα δράσης για την υποστήριξη μη κυβερνητικών οργανισμών που αναπτύσσουν δραστηριότητα κυρίως στον τομέα της προστασίας του περιβάλλοντος

Επίσημη Εφημερίδα αριθ. L 354 της 30/12/1997 σ. 0025 - 0029

ΑΠΟΦΑΣΗ ΤΟΥ ΣΥΜΒΟΥΛΙΟΥ της 16ης Δεκεμβρίου 1997 σχετικά με ένα κοινοτικό πρόγραμμα δράσης για την υποστήριξη μη κυβερνητικών οργανισμών που αναπτύσσουν δραστηριότητα κυρίως στον τομέα της προστασίας του περιβάλλοντος (97/872/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Σ, παράγραφος 1,την πρόταση της Επιτροπής (1),τη γνώμη της Οικονομικής και Κοινωνικής Επιτροπής (2),Αποφασίζοντας σύμφωνα με τη διαδικασία του άρθρου 189 Γ της συνθήκης (3),Εκτιμώντας:(1) ότι η συνθήκη προβλέπει την ανάπτυξη και την εφαρμογή μιας κοινοτικής πολιτικής περιβάλλοντος και εκθέτει τους στόχους και τις αρχές που θα πρέπει να την διέπουν 7(2) ότι, με το από 1ης Φεβρουαρίου 1993 ψήφισμα του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου (4), καθιερώνεται κοινοτικό πρόγραμμα πολιτικής και δράσης για το περιβάλλον και τη βιώσιμη ανάπτυξη (πέμπτο πρόγραμμα δράσης) 7(3) ότι, σύμφωνα με την από 30 Ιουνίου 1982 κοινή δήλωση του Ευρωπαϊκού Κοινοβουλίου, του Συμβουλίου και της Επιτροπής όσον αφορά διάφορα μέτρα προκειμένου να διασφαλιστεί η καλύτερη λειτουργία της διαδικασίας του προϋπολογισμού (5), η εκτέλεση εγγεγραμμένων πιστώσεων γιά κάθε νέα σημαντική κοινοτική δράση απαιτεί την προηγούμενη έκδοση νομικού μέσου 7(4) ότι, με την ανακοίνωσή της προς την αρμόδια για τον προϋπολογισμό αρχή σχετικά με νομικές βάσεις και ανώτατα ποσά, η Επιτροπή αναλαμβάνει να προτείνει μια νομική βάση που να καλύπτει τις επιχορηγήσεις οι οποίες δίδονται βάσει του άρθρου «Β4-306 (ευαισθητοποίηση και επιχορηγήσεις) του προϋπολογισμού» 7(5) ότι οι μη κυβερνητικοί οργανισμοί (ΜΚΟ) που αναπτύσσουν δραστηριότητα στον τομέα της προστασίας του περιβάλλοντος μπορούν να συμβάλουν στην κοινοτική πολιτική περιβάλλοντος, που καθορίζεται στο άρθρο 130 Ρ της συνθήκης 7(6) ότι θα πρέπει να ενθαρρύνεται η εκ μέρους των ΜΚΟ λήψη συγκεκριμένων μέτρων προστασίας του περιβάλλοντος και ευρύτερης συνειδητοποίησης αυτής της ανάγκης 7(7) ότι θα πρέπει να ενισχυθούν οι δυνατότητες των εθνικών, περιφερειακών και τοπικών ΜΚΟ για ανταλλαγή απόψεων, προβληματισμών και πιθανών λύσεων σε περιβαλλοντικά προβλήματα κοινοτικής διάστασης 7(8) ότι, σύμφωνα με το πέμπτο πρόγραμμα δράσης, όλοι οι σχετικοί παράγοντες, της Επιτροπής και των περιβαλλοντικών οργανισμών συμπεριλαμβανομένων, θα πρέπει να αναλάβουν συντονισμένες δράσεις καθώς και να μοιραστούν τις ευθύνες για την επίτευξη του στόχου της βιώσιμης ανάπτυξης 7(9) ότι ο ρόλος των ευρωπαϊκών περιβαλλοντικών ΜΚΟ είναι ουσιαστικός για τη συντονισμένη ενημέρωση της Επιτροπής με πληροφορίες και απόψεις επί των νέων και διαφαινόμενων προοπτικών, όπως σε ό,τι αφορά την προστασία της φύσης και τα διασυνοριακά περιβαλλοντικά προβλήματα που δεν μπορούν να αντιμετωπιστούν ή δεν αντιμετωπίζονται πλήρως σε επίπεδο κράτους μέλους ή σε κατώτερο επίπεδο 7(10) ότι, συνεπώς, σύμφωνα με την αρχή της επικουρικότητας, θα πρέπει να θεσπιστεί πρόγραμμα δράσης για ενθάρρυνση των δραστηριοτήτων των ευρωπαϊκών περιβαλλοντικών ΜΚΟ 7(11) ότι οι περιβαλλοντικοί ΜΚΟ συχνά χρησιμοποιούν εθελοντική εργασία και δέχονται δωρεές σε είδος 7 ότι, κατά την εξέταση των εσόδων και εξόδων τους καθώς και των αιτήσεων οικονομικής ενίσχυσης τις οποίες υποβάλλουν, μπορεί να συνεκτιμάται το ιδιαίτερο αυτό χαρακτηριστικό των λογιστικών συστημάτων τους (μέχρι ποσοστού 10 % των συνολικών επιλέξιμων δαπανών) 7(12) ότι η οικονομική στήριξη θα πρέπει να σχεδιάζεται με τρόπο που να λαμβάνει υπόψη την ανάγκη διαφάνειας όσον αφορά τη χρήση της 7(13) ότι είναι σημαντικό να καθοριστούν προτεραιότητες στους τομείς δραστηριότητας τους οποίους μπορεί να στηρίξει το κοινοτικό πρόγραμμα 7(14) ότι είναι ανάγκη να καθοριστούν λεπτομερείς κανόνες που θα διέπουν την κοινοτική χρηματοδοτική ενίσχυση στο πλαίσιο του προγράμματος 7(15) ότι θα πρέπει να υπάρξει διάταξη για τη συνέχιση ή τον τερματισμό του προγράμματος έπειτα από τις 31 Δεκεμβρίου 2001 7(16) ότι θα πρέπει να δημιουργηθεί ένας μηχανισμός προσαρμογής της παρεχόμενης κοινοτικής ενίσχυσης στα ιδιαίτερα χαρακτηριστικά των προς στήριξη μέτρων 7(17) ότι είναι ανάγκη να θεσπιστούν αποτελεσματικές μέθοδοι παρακολούθησης, εκτίμησης και αξιολόγησης και να εξασφαλιστεί επαρκής ενημέρωση των πιθανών δικαιούχων και του κοινού 7(18) ότι, με βάση την πείρα που θα αποκτηθεί κατά τα τρία πρώτα έτη υλοποίησης, θα πρέπει να γίνει εκτίμηση της λειτουργίας του προγράμματος ώστε να κριθεί κατά πόσον πρέπει να συνεχιστεί 7(19) ότι ένα ποσό δημοσιονομικής αναφοράς κατά την έννοια του σημείου 2 της Δήλωσης του Ευρωπαϊκού Κοινοβουλίου, του Συμβουλίου και της Επιτροπής της 6ης Μαρτίου 1995, εγγράφεται στην παρούσα απόφαση για όλη τη διάρκεια του προγράμματος, χωρίς να θίγονται οι αρμοδιότητες της αρχής που είναι αρμόδια γιά τον προϋπολογισμό όπως καθορίζονται στη συνθήκη,ΑΠΟΦΑΣΙΖΕΙ:Άρθρο 1 Θεσπίζεται κοινοτικό πρόγραμμα δράσης για την προώθηση των ΜΚΟ που προστατεύουν το περιβάλλον. Γενικός στόχος του παρόντος προγράμματος είναι η προώθηση των δραστηριοτήτων των ΜΚΟ που αναπτύσσουν δραστηριότητα κυρίως στον τομέα της προστασίας του περιβάλλοντος σε ευρωπαϊκή κλίμακα συμβάλλοντας στην ανάπτυξη και εφαρμογή της κοινοτικής πολιτικής και νομοθεσίας για το περιβάλλον.Για τους σκοπούς της παρούσας απόφασης, ως περιβαλλοντικοί ΜΚΟ νοούνται οι ανεξάρτητοι και μη κερδοσκοπικοί οργανισμοί που αναπτύσσουν δραστηριότητα κυρίως στον τομέα της προστασίας του περιβάλλοντος, με περιβαλλοντικό στόχο που αποβλέπει στην κοινή ωφέλεια.Άρθρο 2 1. Οι τομείς δραστηριότητας που επιλέγονται για χρηματοδοτική ενίσχυση εκ μέρους της Κοινότητας ορίζονται στο παράρτημα.2. Κοινοτική χρηματοδοτική ενίσχυση μπορεί να παρέχεται για κοινοτικού ενδιαφέροντος δραστηριότητες, οι οποίες συμβάλλουν σημαντικά στην περαιτέρω ανάπτυξη και υλοποίηση της περιβαλλοντικής πολιτικής και νομοθεσίας της Κοινότητας και πληρούν τις αρχές που διέπουν το πέμπτο πρόγραμμα δράσης.Η ενίσχυση που αναφέρεται στο πρώτο εδάφιο καλύπτει, ιδίως, τις ενημερωτικές εκστρατείες και δραστηριότητες, την υποδομή πληροφόρησης και τεκμηρίωσης, έργα επίδειξης και συντονιστικές δραστηριότητες των περιβαλλοντικών ΜΚΟ που αναλαμβάνονται με πρωτοβουλία των ίδιων των οργανισμών.Άρθρο 3 1. Η Επιτροπή προσδιορίζει τις κατά προτεραιότητα δραστηριότητες που θα υλοποιηθούν στο πλαίσιο των τομέων δραστηριότητας που ορίζονται στο παράρτημα.2. Οι δραστηριότητες που αναφέρονται στην παράγραφο 1 επιλέγονται βάσει γενικών κριτηρίων, όπως:- η υγιής σχέση κόστους-ωφέλειας,- η πολλαπλασιαστική επίπτωση διαρκείας σε ευρωπαϊκό επίπεδο,- η ουσιαστική και ισόρροπη συνεργασία μεταξύ των διάφορων εταίρων όσον αφορά: τον προγραμματισμό και την εκτέλεση των δραστηριοτήτων καθώς και την οικονομική συμμετοχή,- η συμβολή σε μια πολυεθνική προσέγγιση, και ιδίως σε διασυνοριακή συνεργασία με την Κοινότητα και, εάν χρειασθεί, πέρα από τα σύνορά της με γειτονικές χώρες.3. Η Επιτροπή προσδιορίζει τα επιπλέον κριτήρια που πρέπει να χρησιμοποιούνται για την επιλογή των προς χρηματοδότηση δραστηριοτήτων.Άρθρο 4 Η χρηματοδοτική ενίσχυση συνίσταται στη χρηματική συνεισφορά εκ μέρους της Κοινότητας για δραστηριότητες περιβαλλοντικών ΜΚΟ. Χρηματική συνεισφορά για κάλυψη διοικητικών δαπανών μπορεί να εξεταστεί μόνο για ΜΚΟ που αναπτύσσουν δραστηριότητα σε ευρωπαϊκό επίπεδο στο πλαίσιο του γενικού προγράμματος εργασιών τους.Άρθρο 5 Η Επιτροπή εγγυάται τη συνάφεια, συνέπεια και συμπληρωματικότητα μεταξύ κοινοτικών δραστηριοτήτων και έργων υλοποίησης του παρόντος προγράμματος, αφενός, και λοιπών κοινοτικών προγραμμάτων και πρωτοβουλιών, αφετέρου.Άρθρο 6 1. Το παρόν πρόγραμμα αρχίζει την 1η Ιανουαρίου 1998 και λήγει στις 31 Δεκεμβρίου 2001.Το ποσό της δημοσιονομικής αναφοράς για την εκτέλεση του παρόντος προγράμματος για το διάστημα 1998-2001 είναι 10,6 εκατομμύρια Ecu.Η αρμόδια για τον προϋπολογισμό αρχή εγκρίνει τις ετήσιες πιστώσεις μέσα στα όρια των δημοσιονομικών προοπτικών.2. Η συνολική κοινοτική ενίσχυση δεν υπερβαίνει, καταρχήν, το 50 % του προϋπολογισμού των δραστηριοτήτων και των διοικητικών δαπανών σύμφωνα με το άρθρο 4.3. Η κοινοτική ενίσχυση καλύπτει δραστηριότητες οι οποίες πρόκειται να λάβουν χώρα κατά το έτος της χρηματικής συνεισφοράς ή αργότερα.Άμισθη εργασία ή δωρεές σε είδος, εφόσον είναι δεόντως τεκμηριωμένες, μπορεί να λαμβάνονται υπόψη μέχρι ύψους 10 % των συνολικών επιλέξιμων δαπανών, κατά την εκτίμηση των εσόδων και εξόδων των περιβαλλοντικών ΜΚΟ.4. Για να λάβει ένας ΜΚΟ επιχορήγηση ανώτερη των 150 000 Ecu, τα λογιστικά του βιβλία των δύο προηγουμένων ετών πρέπει να είναι επικυρωμένα από ορκωτό λογιστή καθώς και αυτά της περιόδου κατά την οποία χρησιμοποιείται η επιχορήγηση. Για να λάβει επιχορήγηση κατώτερη των 150 000 Ecu, ένας ΜΚΟ πρέπει να παρουσιάζει λογιστικά βιβλία σε μορφή αναγνωρισμένη από την Επιτροπή για τα προηγούμενα δύο χρόνια και να τα διατηρεί στην ίδια μορφή για την περίοδο κατά την οποία χρησιμοποιείται η επιχορήγηση.Άρθρο 7 1. Η Επιτροπή δημοσιεύει στην Επίσημη Εφημερίδα των Ευρωπαϊκών Κοινοτήτων ανακοίνωση όπου περιγράφονται οι δραστηριότητες που θα χρηματοδοτηθούν κατά προτεραιότητα και αναφέρονται λεπτομερώς τα κριτήρια επιλογής και κρίσης και η διαδικασία έγκρισης και εφαρμογή.2. Προτάσεις για προς χρηματοδότηση δραστηριότητες υποβάλλονται στην Επιτροπή από περιβαλλοντικούς ΜΚΟ που ασκούν δραστηριότητα σε ευρωπαϊκό επίπεδο και προωθούν μέτρα για την προστασία του περιβάλλοντος τα οποία παρουσιάζουν ιδιαίτερο ενδιαφέρον για την Κοινότητα.3. Η πρόσκληση για την υποβολή προτάσεων για δραστηριότητες που θα ενταχθούν στο παρόν πρόγραμμα δημοσιεύεται στην Επίσημη Εφημερίδα των Ευρωπαϊκών Κοινοτήτων πριν από την 31 Ιανουαρίου εκάστου έτους. Έπειτα από εκτίμηση των προτάσεων, η Επιτροπή αποφασίζει πριν από τις 31 Μαΐου σχετικά με τις δραστηριότητες που θα χρηματοδοτήσει. Την απόφαση αυτή ακολουθεί η σύναψη συμφωνίας με τους δικαιούχους που είναι υπεύθυνοι για την υλοποίηση, σχετικά με τα δικαιώματα και τις υποχρεώσεις των εταίρων.4. Το ποσό, οι διαδικασίες και οι έλεγχοι της χρηματοδοτικής ενίσχυσης, καθώς και όλες οι αναγκαίες τεχνικές προϋποθέσεις χορήγησης της ενίσχυσης προσδιορίζονται βάσει του γενικού προγράμματος εργασιών του δικαιούχου και, ιδίως, της φύσης και της μορφής της εγκριθείσας δραστηριότητας και περιλαμβάνονται στη συμφωνία που συνάπτεται με τους δικαιούχους.Άρθρο 8 1. Προς εξασφάλιση της επιτυχίας των δραστηριοτήτων που διεξάγονται από τους περιβαλλοντικούς ΜΚΟ οι οποίοι λαμβάνουν χρηματοδοτική ενίσχυση από την Κοινότητα, η Επιτροπή λαμβάνει τα αναγκαία μέτρα ώστε:- να ελέγχεται η σωστή υλοποίηση των δραστηριοτήτων που προτάθηκαν στην Επιτροπή,- να προλαμβάνονται και να αντιμετωπίζονται οι παρατυπίες,- να ανακτώνται ποσά αχρεωστήτως καταβληθέντα, λόγω απάτης ή αμέλειας.2. Με την επιφύλαξη των ελέγχων που διενεργούνται από το Ελεγκτικό Συνέδριο κατ' εφαρμογή του άρθρου 188 Γ της συνθήκης ή επιθεωρήσεων που διενεργούνται κατ' εφαρμογή του άρθρου 209 στοιχείο γ) αυτής, υπάλληλοι και λοιπό προσωπικό της Επιτροπής μπορούν να διενεργούν επιτόπου ελέγχους, συμπεριλαμβανομένων δειγματοληπτικών ελέγχων, σε δραστηριότητες που χρηματοδοτούνται στο πλαίσιο του παρόντος προγράμματος.Η Επιτροπή ενημερώνει προκαταβολικά το δικαιούχο για τη διενέργεια του επιτόπου ελέγχου, εκτός εάν υπάρχουν σαφείς ενδείξεις απάτης ή/και κατάχρησης.3. Ο δικαιούχος χρηματοδοτικής ενίσχυσης θέτει στη διάθεση της Επιτροπής όλα τα αποδεικτικά στοιχεία σχετικά με τις δαπάνες, επί μια πενταετία μετά την τελευταία πληρωμή που αφορά συγκεκριμένη δραστηριότητα.Άρθρο 9 1. Η Επιτροπή μπορεί να μειώσει, να αναστείλει ή να ανακτήσει το ποσό της χρηματοδοτικής ενίσχυσης που χορηγήθηκε για μια δραστηριότητα εάν διαπιστώσει παρατυπίες ή εάν γίνει γνωστό ότι, χωρίς να ζητηθεί η έγκριση της Επιτροπής, η δραστηριότητα τροποποιήθηκε σημαντικά κατά τρόπο που αντιστρατεύεται τους όρους υλοποίησής της.2. Εάν δεν τηρήθηκαν οι προθεσμίες ή εάν μέρος μόνο της χορηγηθείσας χρηματοδοτικής ενίσχυσης αιτιολογείται με βάση την πρόοδο υλοποίησης μιας δραστηριότητας, η Επιτροπή ζητεί από το δικαιούχο να υποβάλει τις παρατηρήσεις του εντός ορισμένου χρόνου. Εάν ο δικαιούχος δεν δώσει ικανοποιητική απάντηση, η Επιτροπή μπορεί να ακυρώσει το υπόλοιπο της χρηματοδοτικής ενίσχυσης και να ζητήσει άμεση απόδοση των ήδη καταβληθέντων ποσών.3. Κάθε ποσό που καταβλήθηκε αχρεωστήτως πρέπει να αποδίδεται στην Επιτροπή. Ποσά που δεν αποδίδονται εγκαίρως μπορούν να προσαυξάνονται με τόκους. Η Επιτροπή θεσπίζει λεπτομερείς κανόνες για την εφαρμογή της παρούσας παραγράφου.Άρθρο 10 1. Η Επιτροπή μεριμνά για την αποτελεσματική παρακολούθηση της υλοποίησης των δραστηριοτήτων που χρηματοδοτούνται από την Κοινότητα. Η παρακολούθηση λαμβάνει χώρα βάσει εκθέσεων οι οποίες ακολουθούν τις διαδικασίες που συμφωνούνται μεταξύ της Επιτροπής και του δικαιούχου και περιλαμβάνει επίσης δειγματοληπτικούς ελέγχους.2. Για κάθε δραστηριότητα, ο δικαιούχος υποβάλλει στην Επιτροπή έκθεση εντός τριών μηνών από την ολοκλήρωση της δραστηριότητας. Η Επιτροπή καθορίζει τη μορφή και το περιεχόμενο της έκθεσης αυτής.Άρθρο 11 Κατάλογος των δικαιούχων και των δραστηριοτήτων που χρηματοδοτούνται στο πλαίσιο του παρόντος προγράμματος, μαζί με τα χορηγηθέντα ποσά, δημοσιεύεται κάθε χρόνο στην Επίσημη Εφημερίδα των Ευρωπαϊκών Κοινοτήτων.Άρθρο 12 1. Κάθε χρόνο, η Επιτροπή υποβάλλει έκθεση για την πορεία υλοποίησης του παρόντος προγράμματος στο Ευρωπαϊκό Κοινοβούλιο και το Συμβούλιο.2. Το αργότερο έως τις 31 Δεκεμβρίου 2000, η Επιτροπή υποβάλλει προς το Ευρωπαϊκό Κοινοβούλιο και το Συμβούλιο έκθεση σχετικά με την υλοποίηση του παρόντος προγράμματος, η οποία καλύπτει τα τρία πρώτα έτη 7 εάν χρειάζεται, υποβάλλει προτάσεις για τυχόν αναπροσαρμογές που πρέπει να γίνουν με προοπτική τη συνέχιση ή όχι του προγράμματος.Το Συμβούλιο, σύμφωνα με τη συνθήκη, αποφασίζει σχετικά με τη συνέχιση του προγράμματος από την 1η Ιανουαρίου 2002 και μετά.Άρθρο 13 Η παρούσα απόφαση αρχίζει να εφαρμόζεται την 1η Ιανουαρίου 1998 και καλύπτει τετραετή περίοδο.Βρυξέλλες, 16 Δεκεμβρίου 1997.Για το ΣυμβούλιοΟ ΠρόεδροςJ. LAHURE(1) ΕΕ C 104 της 3. 4. 1997, σ. 11 και ΕΕ C 104 της 3. 4. 1997, σ. 15.(2) ΕΕ C 204 της 15. 7. 1996, σ. 1.(3) Γνώμη του Ευρωπαϊκού Κοινοβουλίου της 13ης Νοεμβρίου 1996 (ΕΕ C 362 της 2. 12. 1996, σ. 130), κοινή θέση του Συμβουλίου της 24ης Απριλίου 1997 (ΕΕ C 188 της 19. 6. 1997, σ. 1) και απόφαση του Ευρωπαϊκού Κοινοβουλίου της 18ης Σεπτεμβρίου 1997 (ΕΕ C 304 της 6. 10. 1997, σ. 107).(4) ΕΕ C 138 της 17. 5. 1993, σ. 1.(5) ΕΕ C 194 της 28. 7. 1982, σ. 1.ΠΑΡΑΡΤΗΜΑ ΚΟΙΝΟΤΙΚΟ ΠΡΟΓΡΑΜΜΑ ΔΡΑΣΗΣ ΓΙΑ ΤΗΝ ΥΠΟΣΤΗΡΙΞΗ ΜΚΟ ΠΟΥ ΑΝΑΠΤΥΣΣΟΥΝ ΔΡΑΣΤΗΡΙΟΤΗΤΑ ΚΥΡΙΩΣ ΣΤΟΝ ΤΟΜΕΑ ΤΗΣ ΠΡΟΣΤΑΣΙΑΣ ΤΟΥ ΠΕΡΙΒΑΛΛΟΝΤΟΣ >ΘΕΣΗ ΠΗΝΑΚΑ>


title: Απόφαση του Συμβουλίου, της 24ης Ιουνίου 2010 , για τον διορισμό των μισών μελών του διοικητικού συμβουλίου της Ευρωπαϊκής Αρχής για την Ασφάλεια των Τροφίμων

text:
               30.6.2010

               EL

               Επίσημη Εφημερίδα της Ευρωπαϊκής Ένωσης

               C 171/3

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 24ης Ιουνίου 2010
   για τον διορισμό των μισών μελών του διοικητικού συμβουλίου της Ευρωπαϊκής Αρχής για την Ασφάλεια των Τροφίμων
   2010/C 171/05
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 25 παράγραφος 1,
   τον κατάλογο των υποψηφίων που υποβλήθηκε στο Συμβούλιο από την Ευρωπαϊκή Επιτροπή,
   τις απόψεις του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Είναι εξόχως σημαντικό να διασφαλισθεί η ανεξαρτησία, η υψηλή επιστημονική ποιότητα, η διαφάνεια και η αποτελεσματικότητα της Ευρωπαϊκής Αρχής για την Ασφάλεια των Τροφίμων. Η συνεργασία με τα κράτη μέλη είναι επίσης άκρως απαραίτητη.

               (2)

               Τα μισά μέλη του διοικητικού συμβουλίου της Αρχής ολοκληρώνουν τη θητεία τους στις 30 Ιουνίου 2010.

               (3)

               Η εξέταση των υποψηφιοτήτων για τον διορισμό επτά νέων μελών του διοικητικού συμβουλίου έγινε με βάση τα έγγραφα που προσκόμισε η Επιτροπή και τις απόψεις που εξέφρασε το Ευρωπαϊκό Κοινοβούλιο. Στόχος είναι να εξασφαλίζονται τα αυστηρότερα κριτήρια επάρκειας, ευρύ φάσμα σχετικής εμπειρογνωμοσύνης, π.χ. όσον αφορά τη διαχείριση και τη δημόσια διοίκηση, και η ευρύτερη δυνατή γεωγραφική κατανομή εντός της Ένωσης.

               (4)

               Τρία από τα μέλη του τρέχοντος διοικητικού συμβουλίου της Ευρωπαϊκής Αρχής για την Ασφάλεια των Τροφίμων έχουν θητεύσει σε οργανώσεις εκπροσώπησης καταναλωτών και άλλων συμφερόντων στην τροφική αλυσίδα· ως εκ τούτου, τουλάχιστον ένα από τα νέα μέλη του διοικητικού συμβουλίου της Αρχής θα πρέπει να έχει ακόμα τέτοια εμπειρία,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται μέλη του διοικητικού συμβουλίου της Ευρωπαϊκής Αρχής για την Ασφάλεια των Τροφίμων για την περίοδο από 1ης Ιουλίου 2010 έως 30 Ιουνίου 2014 οι εξής:
   Diána Bánáti (2)

   Manuel Barreto Dias
   Marianne Elvander (2)

   Milan Kováč
   Στέλλα Μιχαηλίδου-Κάννα
   Jan Mousing
   Pieter Vanthemsche (3)

   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Λουξεμβούργο, 24 Ιουνίου 2010.

            Για το Συμβούλιο

            Ο Πρόεδρος

         J. BLANCO LÓPEZ

      (1)  ΕΕ L 31 της 1.2.2002, σ. 1.

      (2)  Νυν μέλος του διοικητικού συμβουλίου της Ευρωπαϊκής Αρχής για την Ασφάλεια των Τροφίμων.

      (3)  Με εμπειρία σε οργανώσεις εκπροσώπησης άλλων συμφερόντων στην τροφική αλυσίδα.


title: Απόφαση αριθ. 136/2014/ΕΕ του Συμβουλίου, της 20ής Φεβρουαρίου 2014 , για τη θέσπιση κανόνων και διαδικασιών που επιτρέπουν τη συμμετοχή της Γροιλανδίας στο σύστημα πιστοποίησης της διαδικασίας Κίμπερλυ

text:
               20.3.2014

               EL

               Επίσημη Εφημερίδα της Ευρωπαϊκής Ένωσης

               L 84/99

      ΑΠΌΦΑΣΗ αριθ. 136/2014/ΕΕ ΤΟΥ ΣΥΜΒΟΥΛΊΟΥ

   της 20ής Φεβρουαρίου 2014
   για τη θέσπιση κανόνων και διαδικασιών που επιτρέπουν τη συμμετοχή της Γροιλανδίας στο σύστημα πιστοποίησης της διαδικασίας Κίμπερλυ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 203,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη του Ευρωπαϊκού Κοινοβουλίου (1),
   Αποφασίζοντας σύμφωνα με ειδική νομοθετική διαδικασία,
   Εκτιμώντας τα ακόλουθα:

               (1)

               Η Ευρωπαϊκή Ένωση είναι συμμετέχων στο σύστημα πιστοποίησης της διαδικασίας Κίμπερλυ για το διεθνές εμπόριο ακατέργαστων διαμαντιών («σύστημα πιστοποίησης της διαδικασίας Κίμπερλυ»). Ως συμμετέχων, οφείλει να διασφαλίζει ότι κάθε αποστολή ακατέργαστων διαμαντιών που εισάγονται στο τελωνειακό έδαφος της Ένωσης ή εξάγονται από αυτό συνοδεύεται από πιστοποιητικό.

               (2)

               Ο κανονισμός (ΕΚ) αριθ. 2368/2002 του Συμβουλίου (2) θεσπίζει ένα σύστημα πιστοποίησης της Ένωσης και ελέγχων κατά την εισαγωγή και εξαγωγή ακατέργαστων διαμαντιών για τους σκοπούς εφαρμογής του συστήματος πιστοποίησης της διαδικασίας Κίμπερλυ.

               (3)

               Η Γροιλανδία δεν αποτελεί μέρος του εδάφους της Ένωσης, αλλά συμπεριλαμβάνεται στον κατάλογο υπερπόντιων χωρών και εδαφών που καθορίζονται στο παράρτημα II της Συνθήκης για τη λειτουργία της Ευρωπαϊκής Ένωσης (ΣΛΕΕ). Σύμφωνα με το άρθρο 198 της ΣΛΕΕ, στόχος της σύνδεσης των υπερπόντιων χωρών και εδαφών με την Ένωση είναι να ενισχυθεί η οικονομική και κοινωνική ανάπτυξη των υπερπόντιων χωρών και εδαφών και να καθιερωθούν στενές οικονομικές σχέσεις μεταξύ αυτών και της Ένωσης ως συνόλου.

               (4)

               Η Δανία και η Γροιλανδία ζήτησαν να επιτραπεί η συμμετοχή της Γροιλανδίας στο σύστημα πιστοποίησης της διαδικασίας Κίμπερλυ μέσω της συνεργασίας της με την Ένωση. Η συνεργασία αυτή θα ενισχύσει τις οικονομικές σχέσεις μεταξύ Ένωσης και Γροιλανδίας στον κλάδο των διαμαντιών, και ειδικότερα θα επιτρέψει στη Γροιλανδία να εξάγει ακατέργαστα διαμάντια συνοδευόμενα από το πιστοποιητικό που εκδίδει η Ένωση στο πλαίσιο του συστήματος πιστοποίησης, με σκοπό την ενίσχυση της οικονομικής ανάπτυξης της Γροιλανδίας.

               (5)

               Το εμπόριο ακατέργαστων διαμαντιών στη Γροιλανδία θα πρέπει, επομένως, να διεξάγεται σύμφωνα με τους κανόνες της Ένωσης για την εφαρμογή του συστήματος πιστοποίησης της διαδικασίας Κίμπερλυ. Κατά συνέπεια, το πεδίο εφαρμογής του κανονισμού (ΕΚ) αριθ. 2368/2002 θα επεκταθεί με τον κανονισμό (ΕΕ) αριθ. 257/2014 του Ευρωπαϊκού Κοινοβουλίου και του Συμβουλίου (3) στο έδαφος της Γροιλανδίας για τους σκοπούς του συστήματος πιστοποίησης.

               (6)

               Ειδικότερα, η Γροιλανδία θα πρέπει να εξάγει μόνο ακατέργαστα διαμάντια προς άλλους συμμετέχοντες στο σύστημα πιστοποίησης της διαδικασίας Κίμπερλυ, αφού αυτά έχουν πιστοποιηθεί προηγουμένως από αρχή της Ένωσης η οποία αναφέρεται στον κατάλογο του παραρτήματος III του κανονισμού (ΕΚ) αριθ. 2368/2002. Οι εισαγωγές ακατέργαστων διαμαντιών στη Γροιλανδία θα πρέπει να ελέγχονται επίσης από τις αρχές της Ένωσης.

               (7)

               Για να επιτραπεί το διεθνές εμπόριο ακατέργαστων διαμαντιών στη Γροιλανδία, σύμφωνα με τους κανόνες για το εμπόριο στο εσωτερικό της Ένωσης, η Γροιλανδία θα πρέπει να δεσμευτεί να μεταφέρει και να εφαρμόζει τις σχετικές διατάξεις του κανονισμού (ΕΚ) αριθ. 2368/2002 στην εθνική νομοθεσία της Γροιλανδίας, ώστε να καταστεί δυνατή η εφαρμογή της παρούσας απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο και πεδίο εφαρμογής
   Η παρούσα απόφαση θεσπίζει τους γενικούς κανόνες και τους όρους συμμετοχής της Γροιλανδίας στο σύστημα πιστοποίησης και στους ελέγχους κατά την εισαγωγή και εξαγωγή ακατέργαστων διαμαντιών, όπως καθορίζεται στον κανονισμό (ΕΚ) αριθ. 2368/2002. Για τον σκοπό αυτό, η απόφαση θεσπίζει κανόνες και διαδικασίες για την εφαρμογή του συστήματος πιστοποίησης της διαδικασίας Κίμπερλυ («σύστημα πιστοποίησης της διαδικασίας Κίμπερλυ») για τα ακατέργαστα διαμάντια που εισάγονται στη Γροιλανδία ή εξάγονται από αυτή είτε στην Ένωση είτε σε άλλους συμμετέχοντες στο ανωτέρω σύστημα πιστοποίησης.
   Άρθρο 2
   Ορισμοί
   Για τους σκοπούς της παρούσας απόφασης, ισχύουν οι ακόλουθοι ορισμοί:
   α)   «συμμετέχων»: ο «συμμετέχων» όπως ορίζεται στο άρθρο 2 στοιχείο γ) του κανονισμού (ΕΚ) αριθ. 2368/2002·
   β)   «αρχή της Ένωσης»: η «κοινοτική αρχή» όπως ορίζεται στο άρθρο 2 στοιχείο στ) του κανονισμού (ΕΚ) αριθ. 2368/2002·
   γ)   «πιστοποιητικό της ΕΕ»: το «κοινοτικό πιστοποιητικό» όπως ορίζεται στο άρθρο 2 στοιχείο ζ) του κανονισμού (ΕΚ) αριθ. 2368/2002.
   Άρθρο 3
   Γενικοί κανόνες
   1.   Η Γροιλανδία διασφαλίζει ότι ο κανονισμός (ΕΚ) αριθ. 2368/2002 μεταφέρεται στις νομοθετικές διατάξεις που εφαρμόζονται στη Γροιλανδία όσον αφορά τους όρους και τις διατυπώσεις που ισχύουν κατά την εισαγωγή και την εξαγωγή ακατέργαστων διαμαντιών, τη διαμετακόμισή τους μέσω της Ένωσης από και προς συμμετέχοντες πλην της Ένωσης, τη συμμετοχή της Ένωσης, συμπεριλαμβανομένης της Γροιλανδίας, στο σύστημα πιστοποίησης της διαδικασίας Κίμπερλυ, και τις υποχρεώσεις σε θέματα δέουσας επιμέλειας, πρόληψης κάθε καταστρατήγησης και ανταλλαγής πληροφοριών, καθώς και τη συμμόρφωση με τις εν λόγω διατάξεις.
   2.   Η Γροιλανδία ορίζει τις αρχές που είναι αρμόδιες για την εφαρμογή των σχετικών διατάξεων του εκτελεστικού κανονισμού (ΕΚ) αριθ. 2368/2002 στην επικράτειά της και ενημερώνει την Επιτροπή σχετικά με τις ορισθείσες αρχές και τα στοιχεία επικοινωνίας με τις εν λόγω αρχές.
   Άρθρο 4
   Εισαγωγή στην Ένωση ακατέργαστων διαμαντιών που εξορύσσονται στη Γροιλανδία
   1.   Τα ακατέργαστα διαμάντια που εξορύσσονται στη Γροιλανδία μπορούν να εισάγονται στην Ένωση μόνο στις εξής περιπτώσεις:

               α)

               συνοδεύονται από τη βεβαίωση που αναφέρεται στην παράγραφο 2·

               β)

               περιέχονται σε συσκευασία που δεν είναι δυνατόν να παραβιασθεί και οι σφραγίδες που ετέθησαν κατά την εξαγωγή δεν έχουν καταστραφεί·

               γ)

               η βεβαίωση της παραγράφου 2 αφορά σαφώς το εμπόρευμα στο οποίο αναφέρεται·

               δ)

               τα ακατέργαστα διαμάντια δεν έχουν εξαχθεί προηγουμένως σε άλλον συμμετέχοντα πλην της Ένωσης.

         2.   Για να μπορούν να εισάγονται στην Ένωση τα ακατέργαστα διαμάντια που εξορύσσονται στη Γροιλανδία, η αρμόδια αρχή της Γροιλανδίας που αναφέρεται στον κατάλογο του παραρτήματος II («αρχή της Γροιλανδίας») εκδίδει, κατόπιν αιτήσεως, βεβαίωση σύμφωνη με τις απαιτήσεις που καθορίζονται στο παράρτημα I.
   3.   Ο αρχή της Γροιλανδίας χορηγεί τη βεβαίωση στον αιτούντα και κρατά αντίγραφο στο αρχείο της επί τρία έτη.
   4.   Η αποδοχή τελωνειακής διασάφησης για θέση σε ελεύθερη κυκλοφορία, δυνάμει του κανονισμού (ΕΟΚ) αριθ. 2913/92 (4), ακατέργαστων διαμαντιών που αναφέρονται στην παράγραφο 1 του παρόντος άρθρου υπόκειται σε έλεγχο, από αρχή της Ένωσης που απαριθμείται στο παράρτημα III του κανονισμού (ΕΚ) αριθ. 2368/2002, της βεβαίωσης που εκδίδεται σύμφωνα με την παράγραφο 2 του παρόντος άρθρου. Για τον σκοπό αυτό, κατά την εισαγωγή τους στην Ένωση, οι συσκευασίες ακατέργαστων διαμαντιών που εξορύσσονται στη Γροιλανδία υποβάλλονται, κατά την εισαγωγή τους στην Ένωση, πάραυτα προς έλεγχο στην αρμόδια αρχή της Ένωσης.
   5.   Εάν η αρχή της Ένωσης διαπιστώσει ότι πληρούνται οι όροι της παραγράφου 1, επιβεβαιώνει αυτό στην πρωτότυπη βεβαίωση και παρέχει στον εισαγωγέα επικυρωμένο και μη παραποιήσιμο αντίγραφο της εν λόγω βεβαίωσης. Η διαδικασία βεβαίωσης λαμβάνει χώρα εντός 10 εργάσιμων ημερών από την υποβολή της βεβαίωσης.
   6.   Το κράτος μέλος στο οποίο εισάγονται τα ακατέργαστα διαμάντια διασφαλίζει ότι αυτά υποβάλλονται στην αρμόδια αρχή της Ένωσης. Ο εξαγωγέας είναι υπεύθυνος για την πρέπουσα διακίνηση των ακατέργαστων διαμαντιών και καλύπτει το σχετικό κόστος.
   7.   Σε περίπτωση αμφιβολιών ως προς τη γνησιότητα ή την ορθότητα βεβαίωσης εκδοθείσας σύμφωνα με την παράγραφο 2, καθώς και όταν απαιτείται περαιτέρω γνώμη, οι τελωνειακές αρχές επικοινωνούν με την αρχή της Γροιλανδίας.
   8.   Η αρχή της Ένωσης φυλάσσει, επί τριετία τουλάχιστον, τα αναφερόμενα στην παράγραφο 2 πρωτότυπα των βεβαιώσεων τα οποία υποβάλλονται προς επαλήθευση. Επιτρέπει στην Επιτροπή, ή σε πρόσωπα ή φορείς που έχουν ορισθεί από την Επιτροπή, την πρόσβαση στα πρωτότυπα αυτά, ιδίως με σκοπό να απαντηθούν ερωτήματα που έχουν προκύψει στο πλαίσιο του συστήματος πιστοποίησης της διαδικασίας Κίμπερλυ.
   Άρθρο 5
   Επακόλουθες εισαγωγές στην Ένωση ακατέργαστων διαμαντιών που εξορύσσονται στη Γροιλανδία
   Ανεξάρτητα από το άρθρο 4, ακατέργαστα διαμάντια που εξορύσσονται στη Γροιλανδία μπορούν να εισάγονται στην Ένωση στις ακόλουθες περιπτώσεις:

               α)

               είχαν επανεξαχθεί προηγουμένως νομίμως από την Ένωση στη Γροιλανδία·

               β)

               συνοδεύονται από επικυρωμένο και μη παραποιήσιμο αντίγραφο της βεβαίωσης που αναφέρεται στο άρθρο 4 παράγραφος 2 θεωρημένο από αρχή της Ένωσης δυνάμει του άρθρου 4 παράγραφος 5·

               γ)

               περιέχονται σε συσκευασία που δεν είναι δυνατόν να παραβιασθεί και οι σφραγίδες που ετέθησαν κατά την εξαγωγή δεν έχουν καταστραφεί·

               δ)

               το έγγραφο του σημείου β) αφορά σαφώς το εμπόρευμα στο οποίο αναφέρεται·

               ε)

               τα ακατέργαστα διαμάντια δεν έχουν εξαχθεί προηγουμένως σε άλλον συμμετέχοντα πλην της Ένωσης.

         Άρθρο 6
   Άλλες εισαγωγές ακατέργαστων διαμαντιών από τη Γροιλανδία στην Ένωση
   Ανεξάρτητα από τα άρθρα 4 και 5, ακατέργαστα διαμάντια από τη Γροιλανδία μπορούν να εισάγονται στην Ένωση στις ακόλουθες περιπτώσεις:

               α)

               είχαν εξαχθεί προηγουμένως νομίμως από την Ένωση στη Γροιλανδία·

               β)

               συνοδεύονται από το έγγραφο του άρθρου 9 στοιχείο β)·

               γ)

               περιέχονται σε συσκευασία που δεν είναι δυνατόν να παραβιασθεί και οι σφραγίδες που ετέθησαν κατά την εξαγωγή δεν έχουν καταστραφεί·

               δ)

               το έγγραφο του άρθρου 9 στοιχείο β) ταυτοποιεί σαφώς το εμπόρευμα στο οποίο αναφέρεται.

         Άρθρο 7
   Εξαγωγές ακατέργαστων διαμαντιών από τη Γροιλανδία σε άλλους συμμετέχοντες
   1.   Ακατέργαστα διαμάντια μπορούν να εξάγονται από τη Γροιλανδία σε άλλον συμμετέχοντα πλην της Ένωσης μόνο στις ακόλουθες περιπτώσεις:

               α)

               είχαν πρώτα εισαχθεί νομίμως από τη Γροιλανδία στην Ένωση σύμφωνα με το άρθρο 4 παράγραφος 1, το άρθρο 5 ή το άρθρο 6·

               β)

               κατά την εισαγωγή στην Ένωση, είχαν υποβληθεί σε αρχή της Ένωσης για έλεγχο·

               γ)

               συνοδεύονται από αντίστοιχο πιστοποιητικό ΕΕ που έχει εκδοθεί και θεωρηθεί από αρχή της Ένωσης·

               δ)

               περιέχονται σε συσκευασία μη δυνάμενη να παραβιασθεί και η οποία έχει σφραγισθεί σύμφωνα με το άρθρο 12 του κανονισμού (ΕΚ) αριθ. 2368/2002.

         2.   Η αρχή της Ένωσης στην οποία υποβάλλονται για έλεγχο τα ακατέργαστα διαμάντια που εισάγονται από τη Γροιλανδία στην Ένωση, εκδίδει πιστοποιητικό EE στον εξαγωγέα τέτοιων διαμαντιών σύμφωνα με το άρθρο 12 του κανονισμού (ΕΚ) αριθ. 2368/2002.
   3.   Το κράτος μέλος στο οποίο εισάγονται τα ακατέργαστα διαμάντια διασφαλίζει ότι αυτά υποβάλλονται στην αρμόδια αρχή της Ένωσης.
   4.   Ο εξαγωγέας είναι υπεύθυνος για την πρέπουσα διακίνηση των ακατέργαστων διαμαντιών και καλύπτει το σχετικό κόστος.
   Άρθρο 8
   Επανεξαγωγή από την Ένωση στη Γροιλανδία ακατέργαστων διαμαντιών που εξορύσσονται στη Γροιλανδία
   Ακατέργαστα διαμάντια που εξορύσσονται στη Γροιλανδία μπορούν να επανεξάγονται στη Γροιλανδία από την Ένωση στις εξής περιπτώσεις:

               α)

               έχουν πρώτα εισαχθεί νομίμως από τη Γροιλανδία στην Ένωση σύμφωνα με το άρθρο 4 παράγραφος 1, το άρθρο 5 ή το άρθρο 6·

               β)

               συνοδεύονται από επικυρωμένο και μη παραποιήσιμο αντίγραφο της βεβαίωσης που αναφέρεται στο άρθρο 4 παράγραφος 2 θεωρημένο από αρχή της Ένωσης δυνάμει του άρθρου 4 παράγραφος 5·

               γ)

               περιέχονται σε συσκευασία που δεν είναι δυνατόν να παραβιασθεί και οι σφραγίδες που ετέθησαν κατά την εξαγωγή δεν έχουν καταστραφεί·

               δ)

               το έγγραφο κατά το στοιχείο β) αφορά σαφώς το εμπόρευμα στο οποίο αναφέρεται·

               ε)

               τα ακατέργαστα διαμάντια δεν έχουν εξαχθεί προηγουμένως σε άλλον συμμετέχοντα πλην της Ένωσης.

         Άρθρο 9
   Άλλες εισαγωγές ακατέργαστων διαμαντιών από άλλους συμμετέχοντες στη Γροιλανδία
   Ανεξάρτητα από το άρθρο 8, ακατέργαστα διαμάντια μπορούν να εξάγονται στη Γροιλανδία από την Ένωση στις ακόλουθες περιπτώσεις:

               α)

               είχαν πρώτα εισαχθεί νομίμως στην Ένωση από άλλον συμμετέχοντα πλην της Ένωσης, σύμφωνα με το κεφάλαιο II του κανονισμού (ΕΚ) αριθ. 2368/2002·

               β)

               συνοδεύονται από επικυρωμένο και μη παραποιήσιμο αντίγραφο του βεβαιωθέντος πιστοποιητικού, σύμφωνα με το άρθρο 5 παράγραφος 1 στοιχείο α) του κανονισμού (ΕΚ) αριθ. 2368/2002·

               γ)

               περιέχονται σε συσκευασία που δεν είναι δυνατόν να παραβιασθεί και οι σφραγίδες που ετέθησαν κατά την εξαγωγή δεν έχουν καταστραφεί·

               δ)

               η βεβαίωση που αναφέρεται στο στοιχείο β) αφορά σαφώς το εμπόρευμα στο οποίο αναφέρεται.

         Άρθρο 10
   Αναφορές
   1.   Η αρχή της Γροιλανδίας υποβάλλει στην Επιτροπή μηνιαία έκθεση σχετικά με όλες τις βεβαιώσεις που εκδίδονται δυνάμει του άρθρου 4 παράγραφος 2.
   2.   Για κάθε βεβαίωση, η έκθεση αυτή περιλαμβάνει τουλάχιστον τα εξής:

               α)

               τον μοναδικό αριθμό σειράς της βεβαίωσης·

               β)

               το όνομα της εκδίδουσας αρχής, όπως αναφέρεται στον κατάλογο του παραρτήματος II·

               γ)

               την ημερομηνία έκδοσης·

               δ)

               την ημερομηνία λήξης της ισχύος·

               ε)

               τη χώρα καταγωγής·

               στ)

               τον κωδικό ή τους κωδικούς του εναρμονισμένου συστήματος («κωδικός ΕΣ»)·

               ζ)

               το βάρος σε καράτια·

               η)

               την αξία (εκτιμώμενη).

         Άρθρο 11
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την ημέρα κατά την οποία η Γροιλανδία κοινοποιεί στην Επιτροπή ότι έχει εφαρμόσει στην εθνική νομοθεσία τις σχετικές διατάξεις του κανονισμού (ΕΚ) αριθ. 2368/2002, ώστε να καταστεί δυνατή η συμμετοχή της Γροιλανδίας στο σύστημα πιστοποίησης της διαδικασίας Κίμπερλυ.

      Βρυξέλλες, 20 Φεβρουαρίου 2014.

            Για το Συμβούλιο

            Ο Πρόεδρος

         Κ. ΧΑΤΖΗΔΑΚΗΣ

      (1)  Γνώμη της 4ης Φεβρουαρίου 2014 (δεν δημοσιεύθηκε ακόμα στην Επίσημη Εφημερίδα).

      (2)  Κανονισμός (ΕΚ) αριθ. 2368/2002 του Συμβουλίου, της 20ής Δεκεμβρίου 2002, για την εφαρμογή του συστήματος πιστοποίησης της διαδικασίας Κίμπερλυ στο διεθνές εμπόριο ακατέργαστων διαμαντιών (ΕΕ L 358 της 31.12.2002, σ. 28).

      (3)  Κανονισμός (ΕΕ) αριθ. 257/2014 του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, που τροποποιεί τον κανονισμό (ΕΚ) αριθ. 2368/2002 όσον αφορά τη συμμετοχή της Γροιλανδίας στην εφαρμογή του συστήματος πιστοποίησης της διαδικασίας Κίμπερλυ (βλέπε σελίδα 69 της παρούσας Επίσημης Εφημερίδας).

      (4)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).

      ΠΑΡΑΡΤΗΜΑ I

         Βεβαίωση, όπως αναφέρεται στα άρθρα 4, 5, 8 και 10

      Η βεβαίωση που αναφέρεται στα άρθρα 4, 5, 8 και 10 έχει τα εξής τουλάχιστον χαρακτηριστικά:

                  α)

                  μοναδικό αριθμό σειράς·

                  β)

                  την ημερομηνία έκδοσης·

                  γ)

                  την ημερομηνία λήξης της ισχύος·

                  δ)

                  το όνομα, την υπογραφή και τη σφραγίδα της εκδίδουσας αρχής που προσδιορίζεται στο παράρτημα II·

                  ε)

                  τη χώρα καταγωγής (Γροιλανδία)·

                  στ)

                  τον (τους) κωδικό(-ούς) ΕΣ·

                  ζ)

                  το βάρος σε καράτια·

                  η)

                  την αξία (εκτιμώμενη)·

                  θ)

                  τα στοιχεία ταυτότητας του εξαγωγέα και του παραλήπτη.

      ΠΑΡΑΡΤΗΜΑ II

         Αρμόδια αρχή για τη Γροιλανδία, όπως αναφέρεται στο άρθρο 3 παράγραφος 2 και στα άρθρα 4 και 10

                  Bureau of Minerals and Petroleum

                  Imaneq 1A 201, P.O. Box 930, 3900 Nuuk, Greenland

                  Τηλ. +299 346800 — Φαξ +299 324302 — E-mail: bmp@nanoq.gl


title: 2011/348/ΕΚ: Απόφαση του Συμβουλίου, της 10ης Νοεμβρίου 2009, για την υπογραφή, και την προσωρινή εφαρμογή, εξ ονόματος της Κοινότητας, της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας αφενός, και του Χασεμιτικού Βασιλείου της Ιορδανίας αφετέρου

text:
               17.6.2011

               EL

               Επίσημη Εφημερίδα της Ευρωπαϊκής Ένωσης

               L 159/107

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 10ης Νοεμβρίου 2009
   για την υπογραφή, και την προσωρινή εφαρμογή, εξ ονόματος της Κοινότητας, της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας αφενός, και του Χασεμιτικού Βασιλείου της Ιορδανίας αφετέρου
   (2011/348/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 170 σε συνδυασμό με το άρθρο 300 παράγραφος 2 πρώτο εδάφιο πρώτη φράση,
   Έχοντας υπόψη την πρόταση της Επιτροπής,
   Εκτιμώντας τα ακόλουθα:

               (1)

               Η Επιτροπή έχει διαπραγματευτεί, εξ ονόματος της Κοινότητας, συμφωνία επιστημονικής και τεχνολογικής συνεργασίας με το Χασεμιτικό Βασίλειο της Ιορδανίας (εφεξής: «η συμφωνία»).

               (2)

               Οι διαπραγματεύσεις κατέληξαν στη συμφωνία, η οποία μονογραφήθηκε στις 28 Ιανουαρίου 2009.

               (3)

               Είναι αναγκαίο να υπογραφεί η συμφωνία, υπό την επιφύλαξη της συνάψεώς της σε μεταγενέστερη ημερομηνία,

         ΑΠΟΦΑΣΙΖΕΙ:
   Άρθρο 1
   1. Εγκρίνεται εξ ονόματος της Κοινότητας η υπογραφή της συμφωνίας μεταξύ της Ευρωπαϊκής Κοινότητας και του Χασεμιτικού Βασιλείου της Ιορδανίας περί επιστημονικής και τεχνολογικής συνεργασίας υπό την επιφύλαξη της συνάψεώς της.
   2. Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία, εξ ονόματος της Κοινότητας, υπό την επιφύλαξη της συνάψεώς της.
   Άρθρο 3
   Η συμφωνία εφαρμόζεται προσωρινά, όπως προβλέπεται στο άρθρο 7 παράγραφος 2 της συμφωνίας άμα την υπογραφή της, εν αναμονή της ολοκλήρωσης των διαδικασιών για την επίσημη σύναψή της.

      Βρυξέλλες, 10 Νοεμβρίου 2009.

            Για το Συμβούλιο

            Ο Πρόεδρος

         A. BORG

    ---documentbreak---

               17.6.2011

               EL

               Επίσημη Εφημερίδα της Ευρωπαϊκής Ένωσης

               L 159/108

         ΣΥΜΦΩΝΊΑ
   μεταξύ της Ευρωπαϊκής Κοινότητας και της κυβέρνησης του Χασεμιτικού Βασιλείου της Ιορδανίας περί επιστημονικής και τεχνολογικής συνεργασίας
   Η ΕΥΡΩΠΑΪΚΗ ΚΟΙΝΟΤΗΤΑ, εφεξής «Κοινότητα»,
   αφενός και
   ΤΟ ΧΑΣΕΜΙΤΙΚΟ ΒΑΣΙΛΕΙΟ ΤΗΣ ΙΟΡΔΑΝΙΑΣ, εφεξής «Ιορδανία»,
   αφετέρου,
   εφεξής καλούμενα τα «μέρη»,
   ΛΑΜΒΑΝΟΝΤΑΣ ΥΠΟΨΗ τη συνθήκη για την ίδρυση της Ευρωπαϊκής Κοινότητας, και ιδίως το άρθρο 170 σε συνδυασμό με το άρθρο 300 παράγραφος 2 πρώτο εδάφιο πρώτη πρόταση, και παράγραφος 3 πρώτο εδάφιο,
   ΛΑΜΒΑΝΟΝΤΑΣ ΥΠΟΨΗ τη σημασία της επιστήμης και της τεχνολογίας για την οικονομική και κοινωνική ανάπτυξη των μερών, στην οποία αναφέρεται και το άρθρο 43 της ευρωμεσογειακής συμφωνίας για τη σύνδεση των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, η οποία άρχισε να ισχύει την 1η Μαΐου 2002,
   ΛΑΜΒΑΝΟΝΤΑΣ ΥΠΟΨΗ την ευρωπαϊκή πολιτική γειτονίας και τη στρατηγική της ΕΕ για την ενίσχυση των σχέσεων με τις γειτονικές χώρες στο πλαίσιο των οποίων τα μέρη συνήλθαν και συμφώνησαν ένα σχέδιο δράσης, μία από τις προτεραιότητες του οποίου είναι και η «ενίσχυση της επιστημονικής και τεχνολογικής συνεργασίας». Το κοινό σχέδιο δράσης της ευρωπαϊκής πολιτικής γειτονίας συνάδει με το εκτελεστικό πρόγραμμα της κυβέρνησης της Ιορδανίας (2007-2009) για το Kuluna Al Urdun/Εθνικό Θεματολόγιο, που αποσκοπεί στην ανάπτυξη αειφόρου διαδικασίας κοινωνικο-οικονομικής μεταρρύθμισης,
   ΕΚΤΙΜΩΝΤΑΣ ότι η Κοινότητα και η Ιορδανία διεξάγουν από κοινού δραστηριότητες έρευνας, τεχνολογικής ανάπτυξης και επίδειξης σε ποικίλα πεδία κοινού ενδιαφέροντος, και ότι θα είναι προς το αμοιβαίο συμφέρον η εκατέρωθεν συμμετοχή στις δραστηριότητες έρευνας και ανάπτυξης αλλήλων, σε βάση αμοιβαιότητας,
   ΕΠΙΘΥΜΩΝΤΑΣ να καθιερώσουν ένα επίσημο πλαίσιο συνεργασίας στον τομέα της επιστημονικής και τεχνολογικής έρευνας το οποίο θα επιτρέπει την επέκταση και την εντατικοποίηση των δραστηριοτήτων συνεργασίας στα πεδία κοινού ενδιαφέροντος και θα προαγάγει την αξιοποίηση των αποτελεσμάτων της συνεργασίας αυτής προς αμοιβαίο οικονομικό και κοινωνικό όφελος.
   ΕΠΙΘΥΜΩΝΤΑΣ το άνοιγμα του Ευρωπαϊκού Χώρου Έρευνας σε χώρες που δεν αποτελούν μέλη της Ευρωπαϊκής Ένωσης, και ιδίως στις μεσογειακές χώρες εταίρους,
   ΣΥΜΦΏΝΗΣΑΝ ΤΑ ΑΚΌΛΟΥΘΑ:
   Άρθρο 1
   Πεδίο και αρχές
   1.   Τα μέρη ενθαρρύνουν, αναπτύσσουν και διευκολύνουν τις δραστηριότητες συνεργασίας μεταξύ της Κοινότητας και της Ιορδανίας στα πεδία κοινού ενδιαφέροντος όπου αυτές αναπτύσσουν δραστηριότητες επιστημονικής και τεχνολογικής έρευνας και ανάπτυξης.
   2.   Οι δραστηριότητες συνεργασίας διεξάγονται βάσει των ακόλουθων αρχών:

               —

               προαγωγή της κοινωνίας της γνώσης προς όφελος της κοινωνικής και οικονομικής ανάπτυξης αμφότερων των μερών,

               —

               αμοιβαίο όφελος με βάση τη γενική στάθμιση των πλεονεκτημάτων,

               —

               αμοιβαία πρόσβαση στις δραστηριότητες των ερευνητικών προγραμμάτων και έργων που αναλαμβάνει καθένα από τα μέρη,

               —

               έγκαιρη ανταλλαγή πληροφοριών που είναι δυνατόν να διευκολύνουν τις δραστηριότητες συνεργασίας,

               —

               κατάλληλη ανταλλαγή και προστασία των δικαιωμάτων διανοητικής ιδιοκτησίας,

               —

               συμμετοχή και χρηματοδότηση με βάση την ισχύουσα νομοθεσία των μερών.

         Άρθρο 2
   Μέσα συνεργασίας
   1.   Οι νομικές οντότητες, όπως αυτές ορίζονται στο παράρτημα I, συμπεριλαμβανομένων των φυσικών προσώπων και των νομικών προσώπων δημόσιου ή ιδιωτικού δικαίου, οι οποίες είναι εγκατεστημένες στην Ιορδανία, συμμετέχουν στις έμμεσες δράσεις συνεργασίας του προγράμματος-πλαισίου για δραστηριότητες έρευνας, τεχνολογικής ανάπτυξης και επίδειξης της Ευρωπαϊκής Κοινότητας (εφεξής «πρόγραμμα-πλαίσιο»), υπό τους όρους και προϋποθέσεις που καθορίζονται ή προβλέπονται στα παραρτήματα I και II.
   Οι νομικές οντότητες, οι οποίες είναι εγκατεστημένες στα κράτη μέλη της Κοινότητας, όπως αυτές ορίζονται στο παράρτημα I, συμμετέχουν σε ερευνητικά προγράμματα και έργα της Ιορδανίας που καλύπτουν πεδία αντίστοιχα εκείνων του προγράμματος-πλαισίου, υπό τους ίδιους όρους με εκείνους που ισχύουν για τις νομικές οντότητες της Ιορδανίας, υπό τους όρους και τις προϋποθέσεις που καθορίζονται ή προβλέπονται στα παραρτήματα I και II.
   2.   Η συνεργασία δύναται επίσης να λαμβάνει τις ακόλουθες μορφές:

               —

               τακτικές συζητήσεις σχετικά με τις κατευθύνσεις και προτεραιότητες της ερευνητικής πολιτικής και του ερευνητικού προγραμματισμού της Ιορδανίας και της Κοινότητας,

               —

               συζητήσεις σχετικά με την ανάπτυξη, τη συνεργασία και τις προοπτικές,

               —

               έγκαιρη διαβίβαση πληροφοριών σχετικά με την εκτέλεση των προγραμμάτων και ερευνητικών έργων της Ιορδανίας και της Κοινότητας, καθώς και πληροφοριών σχετικά με τα αποτελέσματα των εργασιών που αναλαμβάνονται στο πλαίσιο της παρούσας συμφωνίας·

               —

               κοινές συνεδριάσεις,

               —

               επισκέψεις και ανταλλαγές ερευνητών, μηχανικών και τεχνικών, μεταξύ άλλων για σκοπούς επιμόρφωσης,

               —

               ανταλλαγές και από κοινού χρήση εξοπλισμού, υλικών και υπηρεσιών δοκιμών,

               —

               επαφές μεταξύ διαχειριστών προγραμμάτων ή έργων της Ιορδανίας και της Κοινότητας,

               —

               συμμετοχή εμπειρογνωμόνων σε σεμινάρια, συμπόσια και συναντήσεις εργασίας,

               —

               ανταλλαγές πληροφοριών σχετικών με τις πρακτικές, τις νομοθετικές και κανονιστικές διατάξεις και τα προγράμματα που έχουν σχέση με τη συνεργασία που αποτελεί το αντικείμενο της παρούσας συμφωνίας,

               —

               επιμόρφωση στην έρευνα και την τεχνολογική ανάπτυξη,

               —

               αμοιβαία πρόσβαση στις επιστημονικές και τεχνικές πληροφορίες που εμπίπτουν στην εν λόγω συνεργασία,

               —

               κάθε άλλη μορφή που ενδεχομένως εγκρίνει η μεικτή επιτροπή επιστημονικής και τεχνολογικής συνεργασίας Ευρωπαϊκής Κοινότητας-Ιορδανίας, όπως αυτή ορίζεται στο άρθρο 4, και η οποία κρίνεται σύμφωνη με τις πολιτικές και τις διαδικασίες που εφαρμόζονται σε αμφότερα τα μέρη.

         Άρθρο 3
   Ενίσχυση της συνεργασίας
   1.   Τα μέρη καταβάλλουν κάθε δυνατή προσπάθεια, στο πλαίσιο της εφαρμοστέας νομοθεσίας τους, για να διευκολύνουν την ελεύθερη διακίνηση και διαμονή ερευνητών που συμμετέχουν σε δραστηριότητες, οι οποίες καλύπτονται από την παρούσα συμφωνία, καθώς και τη διαμεθοριακή διακίνηση αγαθών που προορίζονται να χρησιμοποιηθούν στο πλαίσιο τέτοιων δραστηριοτήτων.
   2.   Οσάκις η Κοινότητα, κατ’ εφαρμογή των οικείων κανόνων, παραχωρεί μονομερώς χρηματοδότηση σε νομική οντότητα της Ιορδανίας, η οποία συμμετέχει σε έμμεση δράση της Κοινότητας, η Ιορδανία διασφαλίζει ότι η συναλλαγή αυτή απαλλάσσεται παντός φόρου και δασμού.
   Άρθρο 4
   Διαχείριση της συμφωνίας
   1.   Τον συντονισμό και τη διευκόλυνση των δραστηριοτήτων συνεργασίας που αναλαμβάνονται βάσει της παρούσας συμφωνίας εξασφαλίζουν, εξ ονόματος της Ιορδανίας, το Ανώτατο Συμβούλιο Επιστήμης και Τεχνολογίας και, εξ ονόματος της Κοινότητας, η Ευρωπαϊκή Επιτροπή, ενεργώντας υπό την ιδιότητα των εκτελεστικών οργάνων των μερών (εφεξής «εκτελεστικά όργανα»).
   2.   Τα εκτελεστικά όργανα συγκροτούν μεικτή επιτροπή καλούμενη «Μεικτή επιτροπή επιστημονικής και τεχνολογικής συνεργασίας Ευρωπαϊκής Κοινότητας-Ιορδανίας» (εφεξής «μεικτή επιτροπή»), της οποίας τα καθήκοντα περιλαμβάνουν τα ακόλουθα:

               —

               διασφαλίζει, εξετάζει και αξιολογεί την εφαρμογή της παρούσας συμφωνίας, και ενδεχομένως τροποποιεί τα παραρτήματα αυτής ή θεσπίζει νέα παραρτήματα ούτως ώστε να λαμβάνεται υπόψη η εξέλιξη της επιστημονικής πολιτικής των μερών, υπό την προϋπόθεση της τήρησης των απαιτούμενων προς τούτο εσωτερικών διαδικασιών αμφότερων των μερών,

               —

               προσδιορίζει, σε ετήσια βάση, δυνητικά πεδία στα οποία είναι σκόπιμο να αναπτυχθεί ή να βελτιωθεί η συνεργασία και εξετάζει πιθανά μέτρα για τον σκοπό αυτό,

               —

               εξετάζει, σε τακτική βάση, τις μελλοντικές κατευθύνσεις και προτεραιότητες της ερευνητικής πολιτικής και του ερευνητικού προγραμματισμού της Ιορδανίας και της Κοινότητας, καθώς και τις προοπτικές μελλοντικής συνεργασίας στο πλαίσιο της παρούσας συμφωνίας,

               —

               διατυπώνει συστάσεις προς τα μέρη σχετικά με την εφαρμογή της παρούσας συμφωνίας, οι οποίες δύναται να περιλαμβάνουν προσδιορισμό και υπόδειξη προσθηκών στις δραστηριότητες συνεργασίας που προβλέπονται στο άρθρο 2 παράγραφος 2 και συγκεκριμένων μέτρων για τη βελτίωση της αμοιβαίας πρόσβασης που προβλέπεται στο άρθρο 1 παράγραφος 2.

         3.   Η μεικτή επιτροπή, η οποία απαρτίζεται από εκπροσώπους των εκτελεστικών οργάνων, θεσπίζει τον εσωτερικό της κανονισμό.
   4.   Η μεικτή επιτροπή συνέρχεται τουλάχιστον μία φορά ετησίως, εκ περιτροπής στην Κοινότητα και στην Ιορδανία. Έκτακτες συνεδριάσεις πραγματοποιούνται κάθε φορά που κρίνεται απαραίτητο και κατόπιν συμφωνίας των μερών. Τα συμπεράσματα και οι συστάσεις της μεικτής επιτροπής διαβιβάζονται στην επιτροπή σύνδεσης της ευρωμεσογειακής συμφωνίας μεταξύ της Ευρωπαϊκής Ένωσης και του Χασεμιτικού Βασιλείου της Ιορδανίας, προς ενημέρωσή της.
   Άρθρο 5
   Χρηματοδότηση
   Η χρηματοδοτική συμμετοχή των μερών στις ερευνητικές δραστηριότητες που διέπονται από την παρούσα συμφωνία καθορίζεται σύμφωνα με τους όρους του παραρτήματος I και υπόκειται στις νομοθετικές και κανονιστικές διατάξεις, τις πολιτικές και τους όρους υλοποίησης των προγραμμάτων που ισχύουν στην επικράτεια εκάστου των μερών.
   Σε περίπτωση που ένα μέρος χορηγεί χρηματοδοτική στήριξη σε συμμετέχοντες προερχόμενους από το έτερο μέρος σε σχέση με έμμεσες δραστηριότητες συνεργασίας, οι επιχορηγήσεις και χρηματοδοτικές ή άλλες συνεισφορές που χορηγούνται στο πλαίσιο των υπόψη δραστηριοτήτων στους προερχόμενους από το έτερο μέρος συμμετέχοντες απαλλάσσονται φόρων και δασμών.
   Άρθρο 6
   Διάδοση και χρήση των αποτελεσμάτων και των πληροφοριών
   Η διάδοση και η χρήση των παραγόμενων ή/και ανταλλασσόμενων αποτελεσμάτων και πληροφοριών, η διαχείριση, ο επιμερισμός και η άσκηση των δικαιωμάτων διανοητικής ιδιοκτησίας που απορρέουν από ερευνητικές δραστηριότητες διεξαγόμενες δυνάμει της παρούσας συμφωνίας υπόκεινται στις προϋποθέσεις του παραρτήματος II.
   Άρθρο 7
   Τελικές διατάξεις
   1.   Τα παραρτήματα I και ΙΙ αποτελούν αναπόσπαστο μέρος της παρούσας συμφωνίας. Όλα τα ζητήματα ή οι διαφορές που σχετίζονται με την ερμηνεία ή την εφαρμογή των διατάξεων της παρούσας συμφωνίας επιλύονται με αμοιβαία συμφωνία των μερών.
   2.   Η παρούσα συμφωνία τίθεται σε ισχύ την ημερομηνία κατά την οποία τα μέρη έχουν κοινοποιήσει αμοιβαίως την ολοκλήρωση των αναγκαίων για τη σύναψη της συμφωνίας εσωτερικών τους διαδικασιών. Εν αναμονή της ολοκλήρωσης των αναγκαίων για τη σύναψη της συμφωνίας εσωτερικών τους διαδικασιών, τα μέρη εφαρμόζουν προσωρινά την παρούσα συμφωνία από την ημερομηνία υπογραφής της. Εάν οιοδήποτε εκ των μερών κοινοποιήσει στο έτερο μέρος πρόθεση μη σύναψης της συμφωνίας, διά της παρούσης συμφωνούνται από κοινού ότι τα έργα και οι δραστηριότητες που έχουν αναληφθεί δυνάμει της προσωρινής εφαρμογής της συμφωνίας και βρίσκονται σε εξέλιξη κατά τον χρόνο της προαναφερόμενης κοινοποίησης συνεχίζονται έως ότου ολοκληρωθούν σύμφωνα με τους όρους που καθορίζονται στην παρούσα συμφωνία.
   3.   Οιοδήποτε εκ των μερών δύναται, ανά πάσα στιγμή, να προβεί σε καταγγελία της παρούσας συμφωνίας, κατόπιν σχετικής προειδοποίησης έξι μηνών. Τα έργα και οι δραστηριότητες που βρίσκονται σε εξέλιξη κατά τον χρόνο καταγγελίας της παρούσας συμφωνίας συνεχίζονται έως ότου ολοκληρωθούν σύμφωνα με τους όρους που καθορίζονται στην παρούσα συμφωνία.
   4.   Η παρούσα συμφωνία παραμένει σε ισχύ έως ότου οιοδήποτε εκ των μερών κοινοποιήσει στο έτερο μέρος εγγράφως την πρόθεσή του να καταγγείλει την παρούσα συμφωνία. Στην περίπτωση αυτή, η συμφωνία παύει να ισχύει έξι μήνες μετά την παραλαβή της κοινοποίησης αυτής.
   5.   Σε περίπτωση που οιοδήποτε εκ των μερών αποφασίσει να προβεί σε αναθεώρηση των οικείων ερευνητικών προγραμμάτων και έργων που προβλέπονται στην παράγραφο 1 του άρθρου 1, το εκτελεστικό όργανο του εν λόγω μέρους κοινοποιεί στο εκτελεστικό όργανο του έτερου μέρους το ακριβές περιεχόμενο των υπόψη αναθεωρήσεων. Κατά παρέκκλιση της παραγράφου 3 του παρόντος άρθρου, είναι δυνατή η καταγγελία της παρούσας συμφωνίας υπό αμοιβαίως συμφωνούμενους όρους, σε περίπτωση που οιοδήποτε εκ των μερών κοινοποιήσει στο έτερο μέρος, εντός μηνός από την έγκριση των προβλεπόμενων στο πρώτο εδάφιο αναθεωρήσεων, πρόθεση καταγγελίας της παρούσας συμφωνίας.
   6.   Η παρούσα συμφωνία εφαρμόζεται, αφενός, στα εδάφη όπου εφαρμόζεται η συνθήκη για την ίδρυση της Ευρωπαϊκής Κοινότητας, υπό τους όρους που προβλέπονται στη συνθήκη αυτή και, αφετέρου, στο έδαφος του Χασεμιτικού Βασιλείου της Ιορδανίας. Η διάταξη αυτή δεν αποκλείει τη διεξαγωγή δραστηριοτήτων συνεργασίας στην ανοικτή θάλασσα, στο διάστημα ή στο έδαφος τρίτων χωρών, σύμφωνα με το διεθνές δίκαιο.

      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες, δεόντως εξουσιοδοτημένοι προς τούτο από την Ευρωπαϊκή Κοινότητα και από το Χασεμιτικό Βασίλειο της Ιορδανίας αντιστοίχως, υπέγραψαν την παρούσα συμφωνία.
      ‘Έγινε σε δύο αντίτυπα στις Βρυξέλλες, στις τριάντα Νοεμβρίου 2009, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και αραβική γλώσσα, όλα δε τα κείμενα είναι εξίσου αυθεντικά.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā –
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Хашемитското кралство Йордания
         Por el Reino Hachemí de Jordania
         Za Jordánské hášimovské království
         For Det Hashemitiske Kongerige Jordan
         Für das Haschemitische Königreich Jordanien
         Jordaania Hašimiidi Kuningriigi nimel
         Για το Χασεμιτικό Βασίλειο της Ιορδανίας
         For the Hashemite Kingdom of Jordan
         Pour le Royaume hachémite de Jordanie
         Per il Regno Hashemita di Giordania
         Jordānijas Hāšimītu Karalistes vārdā –
         Jordanijos Hašimitų Karalystės vardu
         A Jordán Hasimita Királyság részéről
         Għar-Renju Ħaxemita tal-Ġordan
         Voor het Hasjemitisch Koninkrijk Jordanië
         W imieniu Jordańskiego Królestwa Haszymidzkiego
         Pelo Reino Hachemita da Jordânia
         Pentru Regatul Hașemit al Iordaniei
         Za Jordánske hašimovské král'ovstvo
         Za Hašemitsko kraljevino Jordanijo
         Jordanian hašemiittisen kuningaskunnan puolesta
         För Hashemitiska konungariket Jordanien

   ΠΑΡΑΡΤΗΜΑ I

      ΟΡΟΙ ΚΑΙ ΠΡΟΫΠΟΘΕΣΕΙΣ ΣΥΜΜΕΤΟΧΗΣ ΝΟΜΙΚΩΝ ΟΝΤΟΤΗΤΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΗΣ ΙΟΡΔΑΝΙΑΣ

   Για τους σκοπούς της παρούσας συμφωνίας, ως νομική οντότητα νοείται κάθε φυσικό πρόσωπο, ή κάθε νομικό πρόσωπο το οποίο έχει συσταθεί σύμφωνα με το εθνικό δίκαιο του τόπου εγκατάστασής του ή σύμφωνα με το κοινοτικό ή το διεθνές δίκαιο, διαθέτει νομική προσωπικότητα και έχει την ικανότητα, ιδίω ονόματι, να είναι υποκείμενο δικαιωμάτων και υποχρεώσεων οιασδήποτε φύσεως.
   I.   Όροι και προϋποθέσεις συμμετοχής νομικών οντοτήτων της Ιορδανίας σε έμμεσες δράσεις του προγράμματος- πλαισίου

               1.

               Η συμμετοχή νομικών οντοτήτων εγκατεστημένων στην Ιορδανία σε έμμεσες δράσεις του προγράμματος-πλαισίου υπόκειται στους κανόνες που έχουν καθορίσει το Ευρωπαϊκό Κοινοβούλιο και το Συμβούλιο σύμφωνα με το άρθρο 167 της συνθήκης για την ίδρυση της Ευρωπαϊκής Κοινότητας.
               Επιπλέον, οι εγκατεστημένες στην Ιορδανία νομικές οντότητες έχουν δικαίωμα να συμμετέχουν σε έμμεσες δράσεις που αναλαμβάνονται βάσει του άρθρου 164 της συνθήκης για την ίδρυση της Ευρωπαϊκής Κοινότητας.

               2.

               Η Κοινότητα δύναται να παραχωρεί χρηματοδότηση σε εγκατεστημένες στην Ιορδανία νομικές οντότητες, οι οποίες συμμετέχουν σε έμμεσες δράσεις που προβλέπονται στο σημείο 1, υπό τους όρους και τις προϋποθέσεις που καθορίζονται στην απόφαση που εξέδωσαν το Ευρωπαϊκό Κοινοβούλιο και το Συμβούλιο [κανονισμός (ΕΚ) αριθ. 1906/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, με τον οποίο καθορίζονται οι κανόνες συμμετοχής επιχειρήσεων, ερευνητικών κέντρων και πανεπιστημίων στις δράσεις που αναλαμβάνονται βάσει του έβδομου προγράμματος-πλαισίου και οι κανόνες διάδοσης των ερευνητικών αποτελεσμάτων (2007-2013) (1)] βάσει του άρθρου 167 της συνθήκης για την ίδρυση της Ευρωπαϊκής Κοινότητας, στους δημοσιονομικούς κανονισμούς της Ευρωπαϊκής Κοινότητας και σε οιαδήποτε άλλη εφαρμοστέα διάταξη του κοινοτικού δικαίου.

               3.

               Στις συμφωνίες επιχορήγησης ή στις συμβάσεις που συνάπτει η Κοινότητα με νομικές οντότητες της Ιορδανίας για την εκτέλεση έμμεσης δράσης προβλέπεται η διενέργεια λογιστικών και άλλων ελέγχων εκ μέρους, ή κατ’ εξουσιοδότηση, της Επιτροπής ή του Ελεγκτικού Συνεδρίου των Ευρωπαϊκών Κοινοτήτων.
               Με πνεύμα συνεργασίας και προς το αμοιβαίο συμφέρον, οι αρμόδιες αρχές της Ιορδανίας παρέχουν κάθε εύλογη και δυνατή βοήθεια που κρίνεται αναγκαία ή χρήσιμη υπό τις εκάστοτε περιστάσεις για τη διενέργεια αυτών των λογιστικών και λοιπών ελέγχων.

         II.   Όροι και προϋποθέσεις συμμετοχής νομικών οντοτήτων των κρατών μελών της Ευρωπαϊκής Ένωσης σε ερευνητικά προγράμματα και έργα της Ιορδανίας

               1.

               Οιαδήποτε νομική οντότητα εγκατεστημένη στην Κοινότητα, η οποία έχει συσταθεί σύμφωνα με το εθνικό δίκαιο κράτους μέλους της Ευρωπαϊκής Ένωσης ή σύμφωνα με το κοινοτικό δίκαιο, δύναται να συμμετέχει σε έργα των προγραμμάτων έρευνας και ανάπτυξης της Ιορδανίας από κοινού με ιορδανικές νομικές οντότητες.

               2.

               Υπό την επιφύλαξη του σημείου 1 και του παραρτήματος II, τα δικαιώματα και οι υποχρεώσεις των εγκατεστημένων στην Κοινότητα νομικών οντοτήτων που συμμετέχουν σε ερευνητικά έργα υπαγόμενα σε προγράμματα έρευνας και ανάπτυξης της Ιορδανίας, καθώς και οι όροι και οι προϋποθέσεις υποβολής και αξιολόγησης προτάσεων και κατακύρωσης και σύναψης συμβάσεων ανάθεσης τέτοιων έργων, υπόκεινται στις εθνικές νομοθετικές και κανονιστικές διατάξεις και κυβερνητικές οδηγίες της Ιορδανίας, που διέπουν την εκτέλεση προγραμμάτων έρευνας και ανάπτυξης, όπως αυτές εφαρμόζονται για τις νομικές οντότητες της Ιορδανίας και υπό συνθήκες ισότιμης μεταχείρισης, λαμβανομένης υπόψη της φύσεως της συνεργασίας μεταξύ της Ιορδανίας και της Κοινότητας στον συγκεκριμένο τομέα.
               Η χρηματοδότηση νομικών οντοτήτων εγκατεστημένων στην Κοινότητα, που συμμετέχουν σε συναφή έργα της Ιορδανίας στο πλαίσιο προγραμμάτων έρευνας και ανάπτυξης, υπόκειται στις εθνικές νομοθετικές και κανονιστικές διατάξεις και τις κυβερνητικές οδηγίες της Ιορδανίας που διέπουν την εκτέλεση των εν λόγω προγραμμάτων έρευνας και ανάπτυξης, όπως αυτές εφαρμόζονται για τις μη ιορδανικές νομικές οντότητες.

         ΙΙΙ.   Πληροφόρηση σχετικά με τις δυνατότητες συμμετοχής

   Η Ιορδανία και η Ευρωπαϊκή Επιτροπή διαθέτουν τακτικά πληροφορίες σχετικά με τα τρέχοντα προγράμματα και τις δυνατότητες συμμετοχής στις νομικές οντότητες που είναι εγκατεστημένες στα δύο μέρη.

      (1)  ΕΕ L 391 της 30.12.2006, σ. 1.
   ΠΑΡΑΡΤΗΜΑ II

      ΑΡΧΕΣ ΕΠΙΜΕΡΙΣΜΟΥ ΤΩΝ ΔΙΚΑΙΩΜΑΤΩΝ ΔΙΑΝΟΗΤΙΚΗΣ ΙΔΙΟΚΤΗΣΙΑΣ

   Ι.   Εφαρμογή

   Για τους σκοπούς της παρούσας συμφωνίας, ο όρος «διανοητική ιδιοκτησία» έχει την έννοια που ορίζεται στο άρθρο 2 της σύμβασης της Στοκχόλμης, της 14ης Ιουλίου 1967, για την ίδρυση του Παγκόσμιου Οργανισμού Πνευματικής Ιδιοκτησίας.
   Για τους σκοπούς της παρούσας συμφωνίας, ως «γνώσεις» νοούνται τα αποτελέσματα, συμπεριλαμβανομένων των πληροφοριών, ανεξαρτήτως εάν δύνανται ή όχι να τύχουν προστασίας, καθώς και τα δικαιώματα πνευματικής ιδιοκτησίας ή τα δικαιώματα που αντλούνται από τα αποτελέσματα αυτά βάσει διπλωμάτων ευρεσιτεχνίας, καταχωρισμένων σχεδίων και υποδειγμάτων, δικαιωμάτων επί φυτικής ποικιλίας, συμπληρωματικών πιστοποιητικών ή άλλων συναφών μορφών προστασίας.
   II.   Δικαιώματα διανοητικής ιδιοκτησίας των νομικών οντοτήτων των μερών στις έμμεσες δραστηριότητες συνεργασίας

               1.

               Έκαστο μέρος διασφαλίζει ότι τα δικαιώματα διανοητικής ιδιοκτησίας και οι σχετικές υποχρεώσεις των νομικών οντοτήτων που είναι εγκατεστημένες στην επικράτεια του άλλου μέρους και συμμετέχουν σε έμμεσες δραστηριότητες συνεργασίας, οι οποίες υλοποιούνται βάσει της παρούσας συμφωνίας, καθώς και τα συναφή δικαιώματα και υποχρεώσεις που απορρέουν από αυτήν τη συμμετοχή, συνάδουν με τις σχετικές νομοθετικές και κανονιστικές διατάξεις και διεθνείς συμβάσεις, που εφαρμόζονται στα μέρη, συμπεριλαμβανομένων της συμφωνίας για τα δικαιώματα διανοητικής ιδιοκτησίας στον τομέα του εμπορίου, του παραρτήματος 1Γ της συμφωνίας του Μαρακές για την ίδρυση του Παγκοσμίου Οργανισμού Εμπορίου, της πράξης των Παρισίων, της 24ης Ιουλίου 1971, της σύμβασης της Βέρνης για την προστασία των λογοτεχνικών και καλλιτεχνικών έργων και της πράξης της Στοκχόλμης, της 14ης Ιουλίου 1967, της σύμβασης των Παρισίων για την προστασία της βιομηχανικής ιδιοκτησίας.

               2.

               Έκαστο μέρος διασφαλίζει στους συμμετέχοντες σε έμμεσες δραστηριότητες συνεργασίας που προέρχονται από το έτερο μέρος την ίδια μεταχείριση, ως προς τη διανοητική ιδιοκτησία, με εκείνη που επιφυλάσσει στους εξ αυτού προερχόμενους συμμετέχοντες, σύμφωνα με τους κανόνες συμμετοχής του εκάστοτε ερευνητικού προγράμματος ή έργου, ή τους οικείους νόμους και κανονισμούς.

         III.   Δικαιώματα διανοητικής ιδιοκτησίας των μερών

               1.

               Εκτός εάν τα μέρη έχουν συμφωνήσει άλλως, οι ακόλουθοι κανόνες έχουν εφαρμογή για γνώση παραγόμενη από τα μέρη στο πλαίσιο δραστηριοτήτων οι οποίες διεξάγονται βάσει του άρθρου 2 παράγραφος 2 της παρούσας συμφωνίας:

                           α)

                           οι γνώσεις ανήκουν στο μέρος που τις παράγει. Σε περίπτωση που δεν είναι δυνατό να προσδιορισθεί με βεβαιότητα η σχετική συνεισφορά των μερών στις εργασίες, οι γνώσεις αυτές τους ανήκουν κατά συγκυριότητα·

                           β)

                           το μέρος που έχει την κυριότητα της γνώσης παραχωρεί στο έτερο μέρος δικαιώματα πρόσβασης σε αυτήν, για τις ανάγκες εκτέλεσης των δραστηριοτήτων του άρθρου 2 της παρούσας συμφωνίας. Τέτοια δικαιώματα πρόσβασης παραχωρούνται ατελώς.

               2.

               Εκτός εάν τα μέρη έχουν συμφωνήσει άλλως, οι ακόλουθοι κανόνες έχουν εφαρμογή σε ό,τι αφορά επιστημονικές συγγραφικές εργασίες των μερών:

                           α)

                           σε περίπτωση κατά την οποία ένα μέρος, μέσω περιοδικών, άρθρων, εκθέσεων, βιβλίων, βιντεοεγγραφών και λογισμικού, δημοσιεύσει επιστημονικά και τεχνικά δεδομένα, πληροφορίες και αποτελέσματα που έχουν προκύψει και σχετίζονται με δραστηριότητες διεξαγόμενες βάσει της παρούσας συμφωνίας, στο έτερο μέρος παραχωρείται ατελώς μια παγκόσμια, μη αποκλειστική και αμετάκλητη άδεια μετάφρασης, αναπαραγωγής, προσαρμογής, μετάδοσης και δημόσιας διανομής των εν λόγω εργασιών·

                           β)

                           όλα τα αντίτυπα των προστατευόμενων με δικαιώματα δημιουργού δεδομένων και πληροφοριών, τα οποία έχουν παραχθεί και προορίζονται για δημόσια διανομή δυνάμει της παρούσας διάταξης, φέρουν τα ονόματα του δημιουργού ή των δημιουργών του έργου, υπό την επιφύλαξη ρητής άρνησης των τελευταίων να κατονομασθούν. Τα αντίτυπα φέρουν επίσης ευδιάκριτη μνεία της συμβολής των μερών στο πλαίσιο της συνεργασίας τους.

               3.

               Εκτός εάν τα μέρη έχουν συμφωνήσει άλλως, οι ακόλουθοι κανόνες έχουν εφαρμογή σε ό,τι αφορά ακοινολόγητες πληροφορίες των μερών:

                           α)

                           όταν γνωστοποιεί στο έτερο μέρος πληροφορίες σχετικά με δραστηριότητες που διεξάγονται δυνάμει της παρούσας συμφωνίας, έκαστο μέρος επισημαίνει τις πληροφορίες που επιθυμεί να παραμείνουν ακοινολόγητες, χρησιμοποιώντας κατάλληλα διακριτικά σήματα ή ενδείξεις εμπιστευτικού χαρακτήρα·

                           β)

                           για τους συγκεκριμένους σκοπούς της εφαρμογής της παρούσας συμφωνίας, το μέρος που λαμβάνει ακοινολόγητες πληροφορίες δύναται να τις γνωστοποιεί, ιδία ευθύνη, σε οργανισμούς ή άτομα υπό τη δικαιοδοσία του·

                           γ)

                           με την προγενέστερη έγγραφη συγκατάθεση του μέρους που παρέχει ακοινολόγητες πληροφορίες, το μέρος που λαμβάνει αυτές τις πληροφορίες δύναται να τις διαδώσει ευρύτερα απ’ όσο κατά τα άλλα προβλέπεται στο στοιχείο β). Τα μέρη συνεργάζονται για τον καθορισμό των διαδικασιών αίτησης και χορήγησης της γραπτής συγκατάθεσης για ευρύτερη διάδοση, και κάθε μέρος χορηγεί τέτοια έγκριση στον βαθμό που το επιτρέπουν η εσωτερική του πολιτική και οι εθνικές νομοθετικές και κανονιστικές διατάξεις·

                           δ)

                           οι μη τεκμηριωμένες ακοινολόγητες ή άλλες εμπιστευτικές πληροφορίες, οι οποίες παρέχονται στα πλαίσια σεμιναρίων και άλλων συνεδριάσεων μεταξύ εκπροσώπων των μερών που διοργανώνονται δυνάμει της παρούσας συμφωνίας, ή οι πληροφορίες που προκύπτουν από την απόσπαση προσωπικού, τη χρήση εγκαταστάσεων ή την εκτέλεση έμμεσων δράσεων, παραμένουν εμπιστευτικές εφόσον οι παραλήπτες αυτών των ακοινολόγητων ή άλλων εμπιστευτικών ή προνομιακών πληροφοριών έχουν λάβει γνώση του εμπιστευτικού χαρακτήρα των γνωστοποιούμενων πληροφοριών κατά τον χρόνο γνωστοποίησής τους, σύμφωνα με το στοιχείο α)·

                           ε)

                           έκαστο μέρος προσπαθεί να διασφαλίσει ότι οι ακοινολόγητες πληροφορίες τις οποίες λαμβάνει βάσει των στοιχείων α) και δ) τυγχάνουν του εκεί προβλεπόμενου ελέγχου. Εάν ένα εκ των μερών διαπιστώσει ότι αδυνατεί, ή ότι λογικώς θα είναι αδύνατο, να τηρήσει τις διατάξεις περί μη διάδοσης πληροφοριών των στοιχείων α) και δ), ενημερώνει αμέσως το έτερο μέρος. Τα μέρη πραγματοποιούν στη συνέχεια διαβουλεύσεις προκειμένου να καθορίσουν την ενδεδειγμένη πορεία δράσης.


title: 2013/41/ΚΕΠΠΑ: Απόφαση EUCAP NESTOR/1/2013 της Επιτροπής Πολιτικής και Ασφάλειας, της 11ης Ιανουαρίου 2013 , σχετικά με τη θέσπιση της επιτροπής συνεισφερόντων για την αποστολή οικοδόμησης περιφερειακών ναυτικών δυνατοτήτων στο Κέρας της Αφρικής (EUCAP NESTOR)

text:
               23.1.2013

               EL

               Επίσημη Εφημερίδα της Ευρωπαϊκής Ένωσης

               L 20/50

      ΑΠΌΦΑΣΗ EUCAP NESTOR/1/2013 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ

   της 11ης Ιανουαρίου 2013
   σχετικά με τη θέσπιση της επιτροπής συνεισφερόντων για την αποστολή οικοδόμησης περιφερειακών ναυτικών δυνατοτήτων στο Κέρας της Αφρικής (EUCAP NESTOR)
   (2013/41/ΚΕΠΠΑ)
   H ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το τρίτο εδάφιο του άρθρου 38,
   Έχοντας υπόψη την απόφαση 2012/389/ΚΕΠΠΑ του Συμβουλίου, της 16ης Ιουλίου 2012, για την αποστολή της Ευρωπαϊκής Ένωσης για την οικοδόμηση περιφερειακών ναυτικών δυνατοτήτων στο Κέρας της Αφρικής (EUCAP NESTOR) (1), και ιδίως το άρθρο 10 παράγραφος 3,
   Εκτιμώντας τα ακόλουθα:

               (1)

               Κατά το άρθρο 10 παράγραφος 3 της απόφασης 2012/389/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να αποδεχθεί τις προτεινόμενες συνεισφορές τρίτων κρατών στην αποστολή EUCAP NESTOR και να συστήσει επιτροπή συνεισφερόντων (ΕπΣ).

               (2)

               Τα συμπεράσματα του Ευρωπαϊκού Συμβουλίου του Γκέτεμποργκ της 15ης και 16ης Ιουνίου 2001 καθορίζουν κατευθυντήριες γραμμές και πρακτικές ρυθμίσεις για τις συνεισφορές τρίτων κρατών σε αστυνομικές αποστολές. Στις 10 Δεκεμβρίου 2002, το Συμβούλιο ενέκρινε το έγγραφο με τίτλο «Διαβουλεύσεις και ρυθμίσεις για τη συμβολή κρατών μη μελών της ΕΕ στις επιχειρήσεις μη στρατιωτικής διαχείρισης κρίσεων της ΕΕ», στο οποίο αναπτύσσονται περαιτέρω οι ρυθμίσεις για τη «συμμετοχή τρίτων κρατών σε επιχειρήσεις μη στρατιωτικής διαχείρισης κρίσεων», συμπεριλαμβανομένης της σύστασης για τη θέσπιση της ΕπΣ.

               (3)

               Η ΕπΣ θα καταστεί ένα φόρουμ όπου θα συζητείται με τα συνεισφέροντα τρίτα κράτη οποιοδήποτε πρόβλημα διαχείρισης της EUCAP NESTOR. Η ΕΠΑ, η οποία ασκεί τον πολιτικό έλεγχο και έχει τη στρατηγική διεύθυνση της EUCAP NESTOR, οφείλει να λάβει υπόψη της τις απόψεις της ΕπΣ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Θέσπιση
   1.   Με την παρούσα οδηγία θεσπίζεται επιτροπή συνεισφερόντων (ΕπΣ)στην αποστολή οικοδόμησης περιφερειακών ναυτικών δυνατοτήτων στο Κέρας της Αφρικής (EUCAP NESTOR).
   2.   Η εντολή καθηκόντων της ΕπΣ καθορίζεται στο έγγραφο με τίτλο «Διαβουλεύσεις και ρυθμίσεις για τη συμβολή κρατών μη μελών της ΕΕ στην μη στρατιωτική διαχείριση κρίσεων εκ μέρους της ΕΕ».
   Άρθρο 2
   Σύνθεση
   1.   Μέλη της ΕπΣ είναι:

               —

               αντιπρόσωποι όλων των κρατών μελών,

               —

               αντιπρόσωποι κρατών εκτός ΕΕ που συμμετέχουν στην αποστολή και συνεισφέρουν.

         2.   Αντιπρόσωπος της Ευρωπαϊκής Επιτροπής μπορεί επίσης να παρίσταται στις συνεδριάσεις της ΕπΣ.
   Άρθρο 3
   Ενημέρωση από τον αρχηγό αποστολής
   Η ΕπΣ ενημερώνεται τακτικά από τον αρχηγό της αποστολής.
   Άρθρο 4
   Πρόεδρος
   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας ή αντιπρόσωπος αυτού ασκεί καθήκοντα προέδρου της ΕπΣ.
   Άρθρο 5
   Συνεδριάσεις
   1.   Η ΕπΣ συγκαλείται από τον πρόεδρο σε τακτική βάση. Όταν οι περιστάσεις το απαιτούν, είναι δυνατόν να συγκαλούνται έκτακτες συνεδριάσεις με πρωτοβουλία του προέδρου ή με αίτηση ενός μέλους.
   2   Ο πρόεδρος διανέμει εκ των προτέρων την προσωρινή ημερήσια διάταξη και τα έγγραφα που αφορούν τη συνεδρίαση. Ο πρόεδρος είναι υπεύθυνος για τη διαβίβαση των αποτελεσμάτων των συζητήσεων της ΕπΣ στην ΕΠΑ.
   Άρθρο 6
   Εμπιστευτικότητα
   1.   Κατά την απόφαση 2011/292/ΕΕ του Συμβουλίου, της 31ης Μαρτίου 2011, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (2), οι κανόνες ασφαλείας του Συμβουλίου εφαρμόζονται στις συνεδριάσεις και εργασίες της ΕπΣ. Ειδικότερα, οι αντιπρόσωποι στην ΕπΣ διαθέτουν τις κατάλληλες άδειες ασφαλείας.
   2.   Οι συζητήσεις στην ΕπΣ καλύπτονται από την υποχρέωση του επαγγελματικού απορρήτου, εκτός εάν η ΕπΣ αποφασίσει διαφορετικά με ομοφωνία.
   Άρθρο 7
   Έναρξη ισχύος
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 11 Ιανουαρίου 2013.

            Για την Επιτροπή Πολιτικής και Ασφάλειας

            Ο Πρόεδρος

         O. SKOOG

      (1)  ΕΕ L 187 της 17.7.2012, σ. 40.

      (2)  ΕΕ L 141 της 27.5.2011, σ. 17.